MEABHRÁN MÍNIÚCHÁN

1. COMHTHÉACS AN TOGRA

Ó thús na géarchéime airgeadais, tá an tAontas Eorpach ("Aontas") agus a Bhallstáit ag gabháil d'ollchóiriú bunúsach rialála agus maoirseachta airgeadais.

I réimse na baincéireachta, chuir an tAontas tús le roinnt leasuithe le córas airgeadais níos freagraí, níos trédhearcaí, níos folláine, níos sábháilte a chruthú, a oibríonn don gheilleagar agus don tsochaí ina hiomláine. Mar sin féin, tá earnáil baincéireachta an Aontais mór mar iomlán (EUR 42.9 trilliún) agus go coibhneasta (beagnach 350 faoin gcéad de OTI an Aontais). Tá méid aonair na mbanc is mó san Aontas, ó thaobh sócmhainní, cosúil le OTI a dtíre dúchais, nó gar dó, a bheag nó a mhór. Tá na bainc sin fós rómhór le teip, rómhór le sábháil agus róchasta chun iad a réiteach.

Sa chomhthéacs sin, d'fhógair an Coimisinéir Barnier i mí na Samhna 2011 go mbunófaí Grúpa Saineolaithe Ardleibhéil agus sainordú acu measúnú a dhéanamh ar an ngá atá le hathchóiriú struchtúrach ar earnáil baincéireachta an AE, faoi chathaoirleacht Erkki Liikanen, Gobharnóir Bhanc na Fionlainne[1]. Cuireadh an tuarascáil i láthair i nDeireadh Fómhair 2012 á rá gur gá athstruchtúrú banc chun na hathchóirithe atá ann cheana féin a chomhlánú agus á mholadh go ndeighlfí go héigeantach an trádáil dílseánaigh agus gníomhaíochtaí eile trádála ard‑riosca ina eintiteas dlíthiúil ar leith laistigh den ghrúpa baincéireachta. Ní bheadh an deighilt éigeantach ach amháin do bhainc i gcás inar sciar suntasach de ghnó an bhainc iad na gníomhaíochtaí atá le deighilt[2]. An 3 Iúil 2013, ghlac Parlaimint na hEorpa le tromlach mór tuarascáil féintionscnamh ar a dtugtar "Struchtúr earnáil baincéireachta an AE a athchóiriú"[3], tuarascáil a fháiltíonn roimh bhearta athchóirithe struchtúracha ag leibhéal an Aontais chun dul i ngleic le himní na mbanc atá rómhór le teip" [4].

Cuid ríthábhachtach de fhreagairt an Aontais chun dul i ngleic leis an aincheist TBTF is ea an togra seo. Tá sé mar aidhm aige cosc a chur leis na rioscaí iarmharacha neamhbhainistithe i gcóras baincéireachta an Aontais ó theacht ann. Cuirfidh sé srian le leathnú saorga bhileoga comhardaithe na mbanc, go háirithe na gníomhaíochtaí de chineál amhantrach amháin, rud a laghdódh an baol go mbeidh ar cháiníocóirí bainc a bhfuil ag teip orthu a shábháil, agus a laghdóidh costas agus castacht aon réitigh nuair is gá sin. Tá sé freisin ina chomhlánú tábhachtach leis an Treoir lena mbunaítear creat do théarnamh agus do réiteach institiúidí creidmheasa agus gnólachtaí infheistíochta ("BRRD")[5].

Go dtí seo ní bhíodh athchóiriú struchtúrach mar chuid den chlár oibre athchóirithe idirnáisiúnta a d'aontaigh an G20. Mar sin féin, tá roinnt dlínsí ar fud an domhain a d'achtaigh nó a mhol bearta chun aghaidh a thabhairt ar na hábhair imní thuas. Le blianta beaga anuas tá roinnt Ballstát ag gabháil do thionscnaimh athchóirithe (an Ghearmáin, an Fhrainc, an Ríocht Aontaithe agus an Bheilg). Ghlac na Stáit Aontaithe le déanaí leis an rud ar a dtugtar "riail Volcker" a thoirmisceann trádáil dílseánaigh ag bainc. Ina theannta sin, d'iarr eagraíochtaí idirnáisiúnta díospóireacht dhomhanda ar struchtúir banc agus samhlacha gnó. I bhfianaise an iomadú na dtionscnaimh athchóirithe sa chomhthéacs seo, agus d'fhonn bearta forluí nó nach luíonn le chéile a chosc ó dhifear a dhéanamh do bhainc atá gníomhach go hidirnáisiúnta, d'iarr ceannairí an G20 ag an gcruinniú mullaigh deireanach i gCathair Pheadair ar an mBord um Chobhsaíocht Airgeadais measúnú a dhéanamh ar chomhsheasmhachtaí trasteorann agus impleachtaí do chobhsaíocht airgeadais dhomhanda na n‑athchóirithe baincéireachta struchtúracha. Tugann an togra seo dá aire go cúramach na hiarrachtaí comhordaithe idirnáisiúnta atá ag teacht agus aithníonn sé an gá atá le deiseanna arbatráiste rialála a chosc.

Tá ag gabháil leis an togra seo togra a bhaineann go díreach le dul i ngleic le seoladán eile aicídithe airgeadais – eadhon, idirnascthacht idir rannpháirtithe sa mhargadh lena n‑áirítear bainc shistéamacha trí naisc trádála theimhneacha in idirbhearta um maoiniú urrús. Go comhuaineach, aithníonn an Páipéar Uaine ar scáthbhaincéireacht, a thíolaic an Coimisiún an 19 Márta 2012[6] go bhféadfadh aon rialachán baincéireachta treisithe cuid mhór gníomhaíochtaí baincéireachta a thiomáint thar theorainneacha na baincéireachta traidisiúnta agus i dtreo na "scáthbhaincéireachta" a shainmhínítear mar "córas na hidirghabhála creidmheasa a mbíonn aonáin agus gníomhaíochtaí atá taobh amuigh den chóras baincéireachta rialta gafa leis"[7]. An 20 Samhain 2012, ghlac Parlaimint na hEorpa rún maidir le scáthbhaincéireacht[8], mar ar leag sí béim ar an ngá le breis trédhearcachta a chinntiú i struchtúr agus gníomhaíochtaí na n‑institiúidí airgeadais chomh maith leis an ngá do mhaoirseoirí bheith ar an eolas faoi leibhéal na ngníomhaíochtaí scáthbhaincéireachta amhail comhaontuithe athcheannaigh agus iasachtaí urrús. An 4 Meán Fómhair 2013, tharraing an Coimisiún aird air sa Teachtaireacht uaidh maidir le scáthbhaincéireacht[9] go mbeidh gá trédhearcacht na n‑idirbheart um maoiniú urrús, amhail comhaontuithe athcheannaigh agus iasachtaí urrús, idirbhearta comhionanna eile agus ath‑fhiachurrú, a neartú chun breathnú ar na rioscaí a bhaineann le hidirnascthacht, giaráil iomarcach agus iompraíochtaí comhthimthriallacha.

Níl sa chuid eile den mheabhrán míniúcháin seo ach cur i láthair ar an togra seo a bhaineann le deighilt struchtúrach na n‑institiúidí creidmheasa.

2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR

Chuathas i gcomhairle leis na páirtithe leasmhara ar roinnt ócáidí. Bhuail an Grúpa Sainneolaithe Ardleibhéil le páirtithe leasmhara éagsúla i rith théarma a shainordaithe agus reáchtáil sé comhairliúchán poiblí a dhírigh ar bhainc, custaiméirí corparáideacha agus cliaint miondíola agus a gcuid cumann[10]. Reáchtáil an Coimisiún comhairliúchán poiblí freisin le páirtithe leasmhara i mí Dheireadh Fómhair 2012[11]. Pléadh Athchóiriú struchtúrach banc agus an gá atá le gníomhaíocht chomhordaithe ar leibhéal an Aontais leis na Ballstáit.

Agus an Measúnú Tionchar ("IA") á ullmhú, thionóil an Coimisiún comhairliúchán poiblí le páirtithe leasmhara breise san earrach 2013, agus tugadh cuireadh do na bainc tionchar cineálacha éagsúla roghanna um athchóiriú struchtúrach a shamhaltú[12]. Leag an 500 freagairt comhairliúcháin béim ar an roinnt idir na bainc, ar thaobh amháin, agus tomhaltóirí agus lucht airgeadais neamhbhainc os a choinne sin. Bhí tromlach treascrach na mbanc i gcoinne deighilte struchtúraí; Bhí an dara grúpa ina fhabhar, don chuid is mó. Bhí tuairimí na gcatagóirí eile níos cothroime.

Bunaíodh Grúpa Stiúrtha Idirsheirbhíse ar athchóiriú struchtúrach banc i Márta 2013 agus ionadaithe air ó na hArd‑Stiúrthóireachtaí COMP, ECFIN, EMPL, ENTR, JUST, MARKT, SG, SJ, TAXUD agus an JRC. Tháinig an Grúpa Stiúrtha Idirsheirbhíse le chéile i Márta, Aibreán agus Meán Fómhair 2013 agus thacaigh sé leis an obair ar an IA.

Cuireadh an dréacht‑IA faoi bhráid Bhord um Measúnú Tionchair an Choimisiúin an 19 Meán Fómhair 2013 agus pléadh leis an IAB an 16 Deireadh Fómhair 2013 é. Chuir an Bord um Measúnú Tionchair a moltaí maidir le feabhsúchán ar fáil an18 Deireadh Fómhair 2013. Ba iad seo na príomh‑mholtaí : (i) feabhas a chur ar thuairisc na faidhbe agus an cás bunlíne; (ii) cur síos agus míniú níos fearr ar na roghanna um athchóiriú; (iii) measúnú níos fearr ar thionchair agus léiriú níos fearr ar éifeachtacht na roghanna um athchóiriú a roghnaíodh; (iv) tuairimí na bpáirtithe leasmhara a chur i láthair níos fearr; agus (v) gluais a chur leis. Chuir seirbhísí an Choimisiúin 1A athbhreithnithe isteach athuair an 18 Nollaig 2013, fara doiciméad ar leith lena mhíniú don Bhord um Measúnú Tionchair conas a ionchorpraíodh moltaí an Bhoird. D'eisigh an Bord um Measúnú tionchair tuairim dhearfach an 15 Eanáir 2014, agus chuir sé moltaí le haghaidh feabhsúcháin bhreise ar fáil san aon am, ag iarraidh go háirithe neartú na hanailíse ar bhonn cirt na mbeart atá beartaithe, roghanna eile um athchóiriú, tionchar, agus tuairimí na bpáirtithe leasmhara maidir leis na bearta trédhearcachta a tugadh isteach nuair a cuireadh an 1A deiridh isteach. Mhol an Bord freisin go neartófaí a thuilleadh ar na roghanna um athchóiriú struchtúrach a cuireadh i láthair agus ar mheasúnú tionchair agus éifeachtachta na roghanna um athchóiriú a roghnaíodh. D'fhairsingigh leagan deiridh an IA anailís na mbeart um athchóiriú trédhearcachta agus thug sé mionléiriú breise ar an dá mholadh eile ón mBord um Measúnú Tionchair.

Maidir le costais agus buntáistí foriomlána an togra seo, rinneadh an measúnú tionchair a cuireadh i gcrích i gcomhthéacs an togra seo a chur faoi shamhaltú cainníochtúla agus faoi anailís cháilíochtúil. Mheas an measúnú tionchair go bhfuil fóirdheontais intuigthe suntasach, cé go mbraitheann siad ar mhéid an bhainc agus ar leibhéal idirnascthachta an bhainc. Agus aird chuí á tabhairt ar na sochair a thagann ó éagsúlacht na samhlacha baincéireachta san Eoraip, áiritheoidh an togra seo an chothromaíocht íogair idir rioscaí sistéamacha a chosc agus maoiniú ar fhás eacnamaíoch inbhuanaithe a chothabháil.

3. EILIMINTÍ DLÍTHIÚLA AN TOGRA

3.1. Bunús dlí agus coimhdeacht

Is é is bunús dlí don togra seo Airteagal 114 (1) den Chonradh ar Fheidhmiú an Aontais Eorpaigh (an "CFAE"), lenar féidir bearta a ghlacadh chun forálacha náisiúnta atá dírithe ar bhunú agus feidhmiú an mhargaidh inmheánaigh a chomhfhogasú.

Feabhsóidh rialacha aonfhoirmeacha maidir le struchtúir na mbanc cobhsaíocht airgeadais laistigh den AE, comhtháthóidh siad margaí airgeadais, éascóidh siad réiteach ar shlí ordúil agus téarnamh an ghrúpa, feabhsóidh siad soláthar trasteorann seirbhísí agus bunú i mBallstáit eile, laghdóidh siad saobhadh na hiomaíochta agus coiscfidh siad arbatráiste rialála.

Tá roinnt Ballstáit san AE a mhol nó a ghlac bearta athchóirithe struchtúracha dá gcórais baincéireachta náisiúnta. Reachtaíocht náisiúnta neamhréireach nach saothraíonn na spriocanna beartais céanna ar bhealach atá comhoiriúnach agus a bheadh ​​comhionann leis na sásraí atá beartaithe sa Rialachán seo, méadóidh sí an baol go mbeidh saobhadh ar ghluaiseachtaí caipitil agus cinntí infheistíochta. Gan cur chuige uile-Aontais, beidh ar na bainc a gcuid struchtúr agus oibriúchán a chur in oiriúint laistigh de theorainneacha náisiúnta, rud a fhágfaidh níos casta fós iad, agus a mhéadóidh an ilroinnt.

Bhainfeadh reachtaíocht náisiúnta neamhréireach chomh maith an bonn d'iarrachtaí chun córas amháin rialacha a bheidh infheidhmithe ar fud an Mhargaidh Inmheánaigh a bhaint amach agus aontas baincéireachta éifeachtach a chruthú, mar theorannódh sé éifeachtacht an tSásra Maoirseachta Aonair[13] agus aon Sásra Singil Réitigh amach anseo[14]. Fágann reachtaíocht neamhréireach bainistiú na n‑institiúidí trasteorann níos deacra agus níos costasaí freisin.

Is féidir leis an gcomhchuibhiú ar leibhéal an Aontais a shamhlaítear sa Rialachán seo a áirithiú go mbeidh grúpaí baincéireachta an Aontais, a bhfuil go leor acu ag feidhmiú i roinnt Ballstát, á rialú ag creat coiteann ceanglas struchtúrach, rud a áiritheoidh páirc imeartha chothrom, a laghdóidh castacht rialála, a sheachnóidh costais chomhlíonta gan údar do ghníomhaíochtaí trasteorann, a chuirfidh le comhtháthú ar mhargadh an Aontais agus a chuideoidh le deireadh a chur le deiseanna arbatráiste rialála.

I gcomhréir leis na spriocanna cur le feidhmiú an mhargaidh inmheánaigh, Ballstát a ghlac reachtaíocht lena dtoirmisctear ar institiúidí creidmheasa taiscí a ghlacadh ó dhaoine aonair agus ar FBManna bheith rannpháirteach sa ghníomhaíocht déileáil le hinfheistíochtaí mar phríomhghnó agus a bhfuil sócmhainní trádála ina seilbh acu, is féidir leo iarraidh ar an gCoimisiún maolú ar na forálacha atá leagtha síos i gCaibidil III ("gníomhaíochtaí trádála áirithe a dheighilt") a cheadú d'institiúid chreidmheasa atá faoi réir an dlí náisiúnta a luíonn leis na forálacha sin. Chuirfeadh sé sin ar chumas na mBallstát a bhfuil bearta "sár‑choibhéiseacha"curtha i bhfeidhm cheana féin, ailíniú costasach ar fhorálacha éifeachtacha atá ann cheana féin leis na forálacha sin a sheachaint. Chun a áirithiú nach gcuirfidh tionchar na reachtaíochta náisiúnta aidhm nó feidhmiú an mhargaidh inmheánaigh i mbaol, ní mór do spriocanna na reachtaíochta náisiúnta a bheith mar an gcéanna leis na cinn atá leagtha amach sa togra seo; agus ní mór do na socruithe dlíthiúla, maoirseachta agus forfheidhmithe náisiúnta a áirithiú go gcomhlíonann an institiúid chreidmheasa ceanglais atá ceangailteach ó thaobh dlí agus atá ag luí leis an togra seo.

Tugann an togra seo aird chuí ar na margaí airgeadais atá ag athrú go tapa agus ar nuáil airgeadais, chomh maith le héabhlóid chreataí rialála agus maoirseachta an Aontais. D'fhonn maoirsiú éifeachtach, comhsheasmhach agus forbairt an leabhair aonair rialacha i mbaincéireacht a áirithiú, samhlaíonn an togra seo ról tábhachtach don Údarás Baincéireachta Eorpach ("ÚBE"). Beidh na húdaráis inniúla i gcomhairle leis an ÚBE agus cinntí áirithe á nglacadh mar atá leagtha amach sa togra seo agus ullmhóidh sé dréacht‑chaighdeáin theicniúla rialála agus cur chun feidhme, agus cuirfidh sé tuarascálacha faoi bhráid an Choimisiúin. Tá tábhacht leis sin go háirithe sna staideanna a shainítear in Airteagail 9, 10, 13 agus 21.

3.2. Comhréireacht

Faoi phrionsabal na comhréireachta atá leagtha amach in Airteagal 5 den CAE, níl cead ábhar agus foirm ghníomhaíocht an Aontais a bheith os cionn an méid is gá chun cuspóirí na gConarthaí a bhaint amach.

Toirmisceann an Rialachán atá beartaithe institiúidí creidmheasa mhóra an Aontais agus grúpaí baincéireachta ó thrádáil dílseánaigh agus gníomhaíochtaí gaolmhara eile a chur i gcrích.

Tá an cumas ag deighilt úinéireachta a bheith ar an uirlis um athchóiriú struchtúrach is éifeachtaí maidir leis na cuspóirí sonracha a bhaint amach, i.e. réiteach a éascú agus guais mhorálta, coinbhleachtaí leasa agus caipitil agus mí-leithdháileadh acmhainní a theorannú. Bheadh buntáistí féideartha an toirmisc ar thrádáil dílseánaigh láidir go háirithe maidir le maolú rioscaí, castacht, idirnascthacht agus coinbhleachtaí leasa. Ach i bhfianaise na ndúshlán a dhíorthaítear ón idirdhealú deacair idir trádáil dílseánaigh agus gníomhaíochtaí trádála eile den chineál céanna, go háirithe cruthú margaí, tá sainmhíniú cúng ar ghníomhaíochtaí atá faoi réir an toirmisc mar bhonn le comhréireacht an bhirt seo. Tá bonn cirt le bainc bheaga a eisiamh ó raon feidhme an toirmisc mar gheall ar na héifeachtaí díréireacha a d'fhéadfadh a leithéid de thoirmeasc a imirt ar na bainc sin más éigean dóibh cuid dá bpunanna a dhífheistiú.

Éilíonn an Rialachán atá beartaithe freisin ar an údarás inniúil athbhreithniú córasach a dhéanamh ar ghníomhaíochtaí áirithe eile– eadhon, cruthú margaí, infheistíocht in/urraíochta ar urrúsú agus trádáil ar dhíorthaigh áirithe. Aithníodh iad sin mar na gníomhaíochtaí ina bhfuil an baol is mó go bhféadfaí trádáil dílsithe a dhéanamh mar shárú ar an toirmeasc, agus d'fhéadfadh a bheith ina chúis le rioscaí do chobhsaíocht na n‑institiúidí chreidmheasa lárnacha agus chóras airgeadais an Aontais. Deonaítear don údarás inniúil an chumhacht an deighilt a éileamh. Ní fhorchuirtear an chumhacht chun deighilt a éileamh mar ilbheart: ina ionad sin, ceadaítear don údarás inniúil breithiúnas a fheidhmiú, agus úsáid a bhaint as sraith méadrachtaí comhchuibhithe. Faoi chúinsí áirithe amháin, nuair a théann rioscaí thar leibhéil a shainítear le méadracht comhchuibhithe, a bhíonn ceangal ar an údarás inniúil deighilt a chur i bhfeidhm. Meastar an cur chuige seo a bheith comhréireach, toisc nach bhforchuirtear deighilt ach amháin faoi chúinsí áirithe, agus tar éis athbhreithniú domhain a dhéanamh ar thionchar na ngníomhaíochtaí sin ar phóifíl riosca agus ar iompraíocht na croí-institiúide creidmheasa.

Díríonn an Rialachán atá beartaithe ar institiúidí creidmheasa móra agus grúpaí baincéireachta móra. Ós rud é gurb é príomhchuspóir an togra déileáil le rioscaí sistéamacha iarmharacha i gcóras airgeadais an Aontais, bheadh leathnú bhearta an togra chuig gach institiúid chreidmheasa díréireach agus d'fhéadfadh costais gan údar a bheith mar thoradh air, go háirithe le haghaidh institiúidí creidmheasa beaga.

Institiúidí creidmheasa atá faoi bhun thairseacha an Rialacháin atá beartaithe, níl siad faoi réir na mbeart struchtúrach dá bhforáiltear. Tá le tuiscint uaidh sin go bhféadfaidh na Ballstáit nó an t‑údarás inniúil a chinneadh bearta den chineál céanna a fhorchur ar institiúidí creidmheasa beaga freisin.

Urramaíonn an Rialachán atá beartaithe na cearta bunúsacha agus comhlíonann sé na prionsabail atá aitheanta i gCairt um Chearta Bunúsacha an Aontais Eorpaigh, eadhon an ceart sonraí pearsanta a bheith cosanta, an ceart gnóthas a chur ar bun, an ceart leigheas éifeachtach agus triail chóir a fháil, agus ní mór é a chur chun feidhme i gcomhréir leis na cearta agus na prionsabail sin.

3.3. Míniú mionsonraithe ar an togra

Déanann an chuid seo príomh‑chomhpháirteanna an rialacháin seo a leagan amach go hachomair.

3.3.1. Cuspóirí agus ábhar deighilte struchtúrtha

Tá an Rialachán atá beartaithe dírithe ar chobhsaíocht airgeadais san Aontas a fheabhsú trí athchóiriú struchtúrach na mbanc mór, a chomhlánaíonn leasuithe airgeadais rialála a rinneadh cheana ar leibhéal an Aontais sa tslí sin. Leagtar amach in Airteagal 1 na haidhmeanna agus na cuspóirí atá mar thaca leis an athchóiriú.

Leagann Airteagal 2 amach an t‑ábhar, is é sin rialacha maidir le hathruithe struchtúracha ar bhainc atá rómhór le teip a leagan síos trí thoirmeasc trádála dílseánaigh agus deighilt fhéideartha gníomhaíochtaí trádála áirithe a fhorchur.

3.3.2. Raon Feidhme

Sonraítear in Airteagal 3 go bhfuil feidhm ag an Rialachán atá beartaithe maidir le bainc a chomhlíonann critéir áirithe agus atá níos mó ná tairseacha áirithe.

(1) Tá feidhm leis na ceanglais maidir leis na bainc Eorpacha a bheidh aitheanta mar bhainc a bhfuil tábhacht chórasach dhomhanda leo.

(2) Baineann na ceanglais le bainc a bhíonn níos mó ná na tairseacha seo a leanas ar feadh trí bliana as a chéile: (a) tá sócmhainní iomlána an bhainc thar €30 billiún[15]; agus (b) sócmhainní iomlán trádála an bhainc agus na dliteanais níos mó ná €70 billiún nó 10 faoin gcéad dá gcuid sócmhainní iomlána.

Cuireann Airteagail 22 agus 23 tuilleadh sonraí ar fáil faoin tslí le "gníomhaíochtaí trádála" (chun críocha athbhreithniú an údaráis inniúil as a bhféadfadh deighilt ón institiúid chreidmheasa teacht) a ríomh. Ós rud é go bhfuil fócas an athchóirithe struchtúraigh banc ar ghníomhaíochtaí baincéireachta, deir Airteagal 23(2) le haghaidh ilchuideachtaí airgeadais, nach ceart gníomhaíochtaí ghnóthais árachais agus neamhairgeadais a chur san áireamh sa ríomh.

Beidh feidhm ag an Rialachán atá beartaithe maidir le hinstitiúidí creidmheasa de chuid an Aontais agus lena gcuid tuismitheoirí Aontais, a bhfochuideachtaí agus brainsí, lena n‑áirítear iadsan atá i dtríú tíortha. Beidh feidhm aige freisin maidir le brainsí agus fochuideachtaí san Aontas na mbanc atá bunaithe i dtríú tíortha. Tá bonn cirt lena leithéid de raon feidhme críochach leathan chun páirc imeartha chothrom a áirithiú agus aistriú gníomhaíochtaí lasmuigh den Aontas le teacht timpeall ar na riachtanais sin a sheachaint. Mar sin féin, d'fhéadfaí fochuideachtaí eachtracha na mbanc Aontais agus brainsí Aontais na mbanc coigríche a dhíolmhú má tá siad faoi réir rialacha coibhéiseacha deighilte (Airteagail 4 agus 27). Forálann Airteagal 4(2) do dhíolmhú féideartha eile: deonaíodh an chumhacht do mhaoirseoirí fochuideachtaí eachtracha grúpaí a bhfuil struchtúr díláraithe geografach uathrialach acu agus a leanann straitéis réitigh "Ilphointí Iontrála" a dhíolmhú ó dheighilt.

Má chuirtear an ceangal deighilte i bhfeidhm ar fud an ollghrúpa chorparáidigh beag beann ar shuíomh geografach, cuirtear deireadh leis an mbaol go dtiocfadh bainc timpeall ar an deighilt trí ghíomhaíochtaí áirithe a lonnú lasmuigh den Eoraip a dhíchur. Thairis sin, toisc go gcuirtear córas coibhéise tríú tíre leis an gclúdach leathan críochach, maolaítear imní fhéideartha allchríche na ndlínsí tríú tíre. Trína cheangal ar bhainc coigríche a n‑oibríochtaí a dheighilt san Aontas, áirithítear páirc imeartha chothrom sa mhargadh inmheánach freisin agus mar sin íoslaghdaítear baol na hiomaíochta éagóraí.

3.3.3. Toirmeasc ar thrádáil dilseánaigh (Caibidil II)

Foráiltear le hAirteagal 6(1) an Rialacháin atá beartaithe nár cheart d'institiúid chreidmheasa ná d'eintitis laistigh de ghrúpa céanna dul i mbun trádála dílseánaigh in ionstraimí airgeadais agus tráchtearraí. Cé go bhfuil sonraí gann ar leibhéal an Aontais maidir le gníomhaíocht baincéireachta ar leith, léiríonn an fhianaise atá ar fáil nach bhfuil sa trádáil dílseánaigh ach cuid theoranta de chláir chomhardaithe na mbanc[16]. Mar sin féin, aibhsíonn an fhianaise chéanna freisin go raibh trádáil den sórt sin suntasach roimh an ngéarchéim agus, mura mbíonn idirghabháil rialála ann, níl aon ráthaíocht nach méadóidh sé arís amach anseo.

Is deacair trádáil dílseánaigh a shainmhíniú agus í a idirdhealú ó chruthú margaí. De réir Airteagal 5(4), lena shainmhínítear trádáil dílseánaigh go cúng, thoirmeascfaí gníomhaíochtaí deasc, aonad, rann nó trádálaithe aonair atá tiomnaithe go sonrach do sheasaimh a ghlacadh chun brabús a dhéanamh dá gcuntas féin, gan aon cheangal le gníomhaíocht cliaint nó le fálú ar riosca an eintitis.

Soiléirítear le hAirteagal 6(2) i gcás ina bhfuil institiúidí creidmheasa faoi raon feidhme an Rialacháin atá beartaithe mar atá sainmhínithe in Airteagal 3 agus Airteagal 4 a oibríonn struchtúir aonfheidhme do cheannach agus do dhíol ionstraimí margaidh airgid chun críocha bainistíochta airgid, nach bhfuil siad gafa ag an toirmeasc seo. Tá trádáil i mbannaí rialtais an Aontais díolmhaithe freisin ón toirmeasc (Airteagal 6(2)(a)) chun cosc a chur le hiarmhairtí diúltacha féideartha sna margaí ríthábhachtacha seo. Is ionann an díolúine seo agus an ceann dá bhforáiltear do thrádáil i mbannaí rialtais i ndáil le measúnú na ngníomhaíochtaí (Airteagal 8 (2)).

Cé go bhféadfaí toirmeasc trádála dílseánaigh a leathnú i bprionsabal go dtí gach banc, tá sé beartaithe gan an toirmeasc a chur i bhfeidhm ach amháin do na bainc dá dtagraítear in Airteagal 3. Chun bainc a chosc ó dhul timpeall ar an toirmeasc trí, e.g. trí infheistiú i gcistí fálaithe nó iad a shealbhú, deir Airteagal 6(1)(b) go dtoirmeasctar na bainc atá faoi réir an toirmisc trádála dílseánaigh freisin ó infheistiú i scaireanna cistí fálaithe nó iad a shealbhú (nó deimhnithe/díorthaigh atá nasctha leosan), nó in eintitis a bhíonn ag gabháil do thrádáil dílseánaigh nó a urraíonn cistí fálaithe. Tugadh díolúine do chistí neamhghiaráilte agus do chistí iata –go príomha cistí cothromais príobháideacha, caipitil fiontair agus fiontraíochta sóisialta – i ngeall ar a ról mar thaca le maoiniú an fhíorgheilleagair (Airteagal 6(3)). Beidh institiúidí creidmheasa atá clúdaithe ag na toirmisc seo in ann leanúint ar aghaidh ag soláthar baincéireachta/seirbhísí cumhdaigh do chistí fálaithe.

3.3.4. Deighilt fhéideartha gníomhaíochtaí trádála áirithe (Caibidil III)

Bíonn bainc ag gabháil de roinnt gníomhaíochtaí eile trádála agus infheistíochta baincéireachta, lena n‑áirítear cruthú margaidh, iasachtaí do chaipiteal fiontair agus do chistí cothromais phríobháidigh, infheistíocht agus urrúsaithe a bhfuil riosca ag baint leo a urru, díolacháin agus trádáil díorthach etc. Beidh cead ag grúpaí baincéireachta leanúint ar aghaidh ag dul i mbun na ngníomhaíochtaí eile sin faoi réir rogha an údaráis inniúil a mbeidh d'oibleagáid air athbhreithniú a dhéanamh ar ghníomhaíochtaí trádála agus beidh an chumhacht aige (chomh maith leis an oibleagáid faoi imthosca áirithe) fo-thacar gníomhaíochtaí (cruthú margaidh, urrúsaithe a bhfuil riosca ag baint leo, díorthaigh chasta) a dheighilt má sháraítear méadracht áirithe. Tá de chuspóir leis sin an riosca go mbeadh bainc ag dul timpeall ar an gcosc in Airteagal 6 a sheachaint, agus iad ag dul i mbun gníomhaíochtaí trádála dílseánaigh ceilte agus go n‑éiríonn na gníomhaíochtaí trádála neamhthoirmiscthe róshuntasach nó an‑ghiaráilte. Is é is bunphrionsabal don Rialachán atá beartaithe nach féidir le heintitis a ghlacann éarlaisí laistigh de ghrúpaí baincéireachta páirt a ghlacadh sna gníomhaíochtaí sin ach amháin chomh fada is nach gcinneann an t‑údarás inniúil gur gá iad a dhéanamh laistigh d'eintiteas trádála ar leith.

3.3.4.1. Raon feidhme na ngníomhaíochtaí atá faoi réir deighilte

Sainmhíníonn Airteagal 8 gníomhaíochtaí trádála go leathan, á rá dó go gciallaíonn sé gníomhaíochtaí seachas e.g. taiscí atá cáilithe le haghaidh árachais taisce a ghlacadh, iasachtaí, seirbhísí íocaíochta miondíola agus roinnt gníomhaíochtaí eile Thairis sin in Airteagal 8 (2) díolmhaítear bannaí ceannasacha an Aontais ón oibleagáid chun athbhreithniú a dhéanamh agus an chumhacht le deighilt. Tá a leithéid de dhíolúine i gcomhréir leis an gcleachtas reatha maidir le hualaí riosca náid sa Rialachán agus sa Treoir um Riachtanas Caipitil[17]. Mar sin féin, deir Airteagal 8(3) go bhféadfaidh an Coimisiún trí ghníomharttarmligthe raon feidhme na díolúine a leathnú go dtí bannaí ceannasacha neamh‑Aontais má chomhlíonann siad coinníollacha áirithe.

3.3.4.2. An dualgas gníomhachtaí a athbhreithniú

Cuirfidh an Rialachán atá beartaithe iallach ar údaráis inniúla athbhreithniú a dhéanamh ar ghníomhaíochtaí trádála na mbanc a mbíonn breis is na tairseacha acu, lena n‑áirítear go háirithe trí ghníomhaíocht atá go háirithe gar do thrádáil dilseánaigh, agus dá bhrí sin a bhféadfadh gné na trádála dílseánaigh ceilte (cruthú margaidh) a bheith acu nó a raibh ról lárnach acu i rith na géarchéime airgeadais (e.g. infheistiú agus gníomhaíochtaí i urrúsú a raibh riosca ag baint leis agus trádáil i ndíorthaigh seachas iad siúd a cheadaítear go sonrach chun críche na bainistíochta riosca críonna). Déanfaidh údaráis inniúla measúnú ar na gníomhaíochtaí sin i bhfianaise méadrachta áirithe atá le coigeartú le sonraí maoirseachta. Léiríonn an mhéadracht méid choibhneasta, giaráil, castacht, brabúsacht, riosca a bhaineann leis an margadh, chomh maith le hidirnascthacht (Airteagal 9(2)). Lena áirithiú go ndéantar an mhéadracht sin a thomhas agus a chur i bhfeidhm go comhsheasmhach, cuireann Airteagal 9(4) de chúram ar an ÚBE caighdeán teicniúil ceangailteach cur chun feidhme a fhorbairt a bheidh le glacadh ag an gCoimisiún.

3.3.4.3. Cumhacht le deighilt a dhéanamh

Deir Airteagal 10(1) go gcaithfidh na húdaráis inniúla deighilt i ngníomhaíochtaí trádála na mbanc (cruthú margaidh, infheistiú in urrúsú a bhfuil baint leis agus a urrú agus trádáil i ndíorthaigh áirithe) a éileamh má bhíonn na rioscaí a bhaineann leo níos mó ná tairseacha áirithe agus coinníollacha áirithe a chomhall atá nasctha leis an méadracht. Má léiríonn an banc chun sástachta an údaráis inniúil nach gcuireann na gníomhaíochtaí cobhsaíocht airgeadais an Aontais i mbaol, agus cuspóirí an Rialacháin atá beartaithe á gcur san áireamh, féadfaidh an t‑údarás inniúil cinneadh a dhéanamh gan deighilt a éileamh.

Sonraíonn Airteagal 10(2) go bhféadfaidh údarás inniúil deighilt gníomhaíochta trádála áirithe a éileamh má mheasann sé gur bagairt í an ghníomhaíocht ar chobhsaíocht airgeadais an bhainc nó an Aontais, agus cuspóirí an Rialacháin atá beartaithe á gcur san áireamh.

Ba cheart don údarás inniúil dul i gcomhairle leis an ÚBE sula ndéanfaidh sé cinntí dá dtagraítear in Airteagal 10 agus ba cheart dó fógra a thabhairt don ÚBE maidir lena chinneadh deiridh.

Tugann Airteagal 10(5) cumhacht don Choimisiún gníomh tarmligthe a ghlacadh lena sonrófar an leibhéal nach féidir a shárú do gach méadracht chomh maith leis na coinníollacha lena n‑áirítear líon na méadrachta a chaithfear a shárú le go rachaidh an deighilt i bhfeidhm. Ina theannta sin, tabharfar de chumhacht don Choimisiún a shonrú cén cineál urrúsaithe nach meastar a bheith ina bhagairt do chobhsaíocht airgeadais de réir liosta critéar agus dá bhrí sin a d'fhéadfadh croí-institiúid creidmheasa a chur i gcrích.

3.3.4.4. Bainistiú rioscaí na mbanc féin ("bainistiú cisteáin")

Má thagann ann do bhreis deighilte, soiléiríonn Airteagal 11(1) go gceadaítear fós don bhanc a ghlacann taiscí a riosca féin a bhainistiú. Mar sin féin, toisc gur féidir le bainistiú cisteáin bheith ina chúis le trádáil dílseánaigh agus toisc go dtéann seasaimh áirithe amhantracha a ghlacadh le bainistiú leachtachta, ba cheart é sin a nascadh le cosaintí áirithe.

3.3.4.5. Seirbhísí bainistithe riosca a chur ar fáil do chliaint

In Airteagal 12 soiléirítear go bhféadfaidh an institiúid chreidmheasa lárnach fós táirgí áirithe bainistithe riosca (i.e. díorthaigh) a dhíol le cliaint neamh‑airgeadais, neamh‑bhaincéireachta. Mar sin féin, nochtann díol díorthach le cliaint an banc do bhreis rioscaí, rud a d'fhéadfadh a réiteach a dhéanamh níos casta agus dá bhrí sin a bheidh faoi réir ag céimeanna éagsúla cosaintí agus rialúcháin. Chun aghaidh a thabhairt ar na rioscaí, tá sé ráite nach féidir leis an croí-institiúid chreidmheasa díorthaigh ráta úis, malairte eachtraí, creidmheasa, lamháltas astaíochtaí agus tráchtearraí atá incháilithe le haghaidh imréitigh trí chontrapháirtí lárnach a dhíol lena cuid cliant neamh‑airgeadais, gnóthais árachais agus institiúidí le haghaidh sochair scoir ghairme, ach amháin chun ráta úis, malairt eachtrach, agus riosca creidmheasa, riosca tráchtearraí agus lamháltas astaíochtaí a fhálú agus faoi réir uasteorainneacha ar riosca an tsuímh atá mar thoradh air sin. Díorthaigh áirithe a aithint, tugann sé spreagadh breise do bhainc na díorthaigh sin a chaighdeánú agus mar sin tá sé ag teacht le cuspóirí beartais Rialachán maidir le Bonneagar Margaidhm Eorpach[18].

3.3.4.6. Rialacha maidir le gníomhaíochtaí trádála a dheighilt

Má éilíonn údaráis inniúla deighilt na ngníomhaíochtaí trádála thuas agus go bhfanfaidh na gníomhaíochtaí sin laistigh den ghrúpa baincéireachta, ansin níor mhór iad sin a aistriú chuig eintiteas dlíthiúil ar leith ("eintiteas trádála"). Níor mhór naisc dhlíthiúla, eacnamaíochta, rialachais agus oibríocháin an eintitis leis an gcuid eile den ghrúpa a chiorrú chun deighilt éifeachtach a áirithiú. Deir Airteagal 13(3) más rud é go dtarlaíonn deighilt, go gcaithfear an grúpa a eagrú ina fhoghrúpaí feidhme aonchineálacha arna gcomhdhéanamh ar thaobh amháin ag institiúidí creidmheasa lárnacha agus ag eintitis trádála ar an taobh eile. Tugann Airteagal 13(5) go (13) an Rialacháin bheartaithe cuntas ar na coinníollacha a bheidh i bhfeidhm chun deighilt láidir dlí, eacnamaíochta, rialachais agus oibríochta a áirithiú. Tar éis deighilte, ba cheart go mbeadh feidhm ag na ceanglais stuamachta atá leagtha amach sna hAirteagail sin ar bhonn aonair nó fo-chomhdhlúite leis na foghrúpaí faoi seach.

Ina theannta sin, forálann Airteagal 13 (11) do mhaoluithe ar an Rialachán maidir le Ceanglais Chaipitil maidir le tarscaoileadh ar riachtanais áirithe chun a áirithiú go gcuirfear riachtanais stuamachta (a gcistí féin, leachtacht agus nochtadh) i bhfeidhm ar bhonn fo-chomhdhlúite ar na foghrúpaí faoi seach. Grúpaí a cháilíonn mar chumainn fhrithpháirteacha, comharchumainn, institiúidí coigiltis nó a leithéidí, bíonn siad i mbun gníomhaíochtaí trádála a bhfuil riosca ag baint leo agus dá bhrí sin tá siad faoi réir na gceanglas atá sa togra seo. Mar sin féin, tá úinéireacht agus struchtúr eacnamaíoch an‑sonrach ag na hinstitiúidí sin agus tá ról tábhachtach i maoiniú an gheilleagair áitiúil agus réigiúnaigh acu. Dá bhforchuirfí cuid de na rialacha a bhaineann le deighilt orthu, d'fhéadfadh sé athruithe forleathana ar eagrú struchtúrach eintiteas den sórt sin a éileamh. D'fhéadfadh sé sin a bheith díréireach leis na sochair dá gceanglódh sé ar na heintitis a bhféiniúlacht chorparáideach a athrú go hiomlán. Dá bhrí sin, féadfaidh an t‑údarás inniúil a chinneadh go gceadófar do chroí-institiúidí creidmheasa a chomhlíonann na ceanglais atá leagtha amach in Airteagal 49(3)(a) nó (b) de Rialachán (AE) Uimh. 575/2013 bheith i seilbh ionstraimí chaipitil nó cearta vótála in eintiteas trádála i gcás ina measann an t‑údarás inniúil go bhfuil seilbh ionstraimí caipitil nó cearta vótála den sórt sin fíor-riachtanach d'fheidhmiú an ghrúpa agus go bhfuil bearta leordhóthanacha glactha aici chun na rioscaí ábhartha a mhaolú go cuí.

Cuid bhunúsach eile den deighilt eacnamaíoch idir an chroí-institiúid chreidmheasa agus an t‑eintiteas trádála, sin na srianta móra ar nochtadh. Dá réir sin, leagann Airteagail 14 go 17 síos rialacha chun na críche sin. Tagraíonn na rialacha sin do theorainneacha ar nochtadh laistigh agus lasmuigh de ghrúpaí, d'idirbhearta aonair agus d'idirbhearta comhiomlána.

3.3.4.7. Plean deighilte

Roimh dheighilt iarbhír na gníomhaíochtaí trádála beidh iallach ar bhainc "plean deighilte" a chur faoi bhráid na n‑údarás inniúil. Forálann Airteagal 18 gur cheart an plean sin a bheith ceadaithe ag an údarás inniúil, agus an deis aige sin athruithe ar an bplean a éileamh mar is cuí, nó a phlean féin don deighilt a leagan amach i gcás easpa gnímh ón mbanc ábhartha.

3.3.4.8. Comhoibriú idir údaráis inniúla agus údaráis réitigh

Foráiltear leis an Treoir maidir le Téarnamh agus Réiteach na mBancgo bhféadfaidh údaráis réitigh, mar chuid dá bpleanáil réiteach, a éileamh ar bhainc athruithe struchtúracha (e.g. ar a struchtúr dlí agus eagrúcháin) a dhéanamh má chreideann an t‑údarás réitigh gur gá aghaidh a thabhairt ar bhaic ar réiteach éifeachtach. Cé go dtugann an rialachán atá beartaithe aghaidh ar raon leathan cuspóirí a théann níos sia ná réiteach, ní mór idirchaidreamh na n‑údarás faoi seach lena chéile a áirithiú. Dá réir sin deir Airteagal 19 má chinneann údarás inniúil deighilt a éileamh, ní mór dó fógra a thabhairt d'údaráis réitigh (Airteagal 19(1)) agus aon mheasúnú inréiteachta atá leanúnach nó bhí ann cheana féin a chur san áireamh ag údaráis réitigh de réir Airteagal 13 agus 13a den Treoir maidir le Téarnamh agus Réiteach na mBanc. Mar an gcéanna, ní mór don údarás réitigh an fógra faoi chinneadh deighilte ó údarás inniúil a chur san áireamh agus measúnú á dhéanamh ar inréititheacht institiúide.

3.3.4.9. Gníomhaíochtaí toirmiscthe don eintiteas trádála

Foráiltear le hAirteagal 20 go bhfuil gníomhaíochtaí áirithe nach féidir leis an eintiteas trádála a chur i gcrích. Orthusan tá glacadh le taiscí atá cáilithe le haghaidh cosanta faoi scéimeanna ráthaíochta taiscí agus seirbhísí íocaíochta miondíola mar atá sainithe sa Treoir um Sheirbhísí Íocaíochta[19] a chur ar fáil.

3.3.4.10. Maolú

Cé go leagann an Rialachán atá beartaithe amach rialacha aonfhoirmeacha maidir le cuspóirí agus ionstraimí um athchóiriú struchtúrach na mbanc sa mhargadh inmheánach, ceadaíonn Airteagal 21 maolú féideartha ó na ceanglais deighilte i gCaibidil III d'institiúidí creidmheasa atá cumhdaithe ag reachtaíocht náisiúnta a bhfuil éifeacht acu atá comhionann le forálacha Chaibidil III an togra. Deonóidh an Coimisiún an maolú arna iarraidh sin don Bhallstát atá i dtrácht tar éis don Bhallstát tuairim dhearfach an údaráis inniúil atá freagrach as maoirseacht a dhéanamh ar na bainc a n‑iarrtar maolú dóibh á cur san áireamh aige. Chun cáiliú don mhaolú, ní mór don reachtaíocht phríomha náisiúnta a bheith glactha faoin 29 Eanáir 2014 agus na critéir a leagtar síos in Airteagal 21 (1) a chomhall. Ciallaíonn sé sin go gcaithfidh aidhm an dlí náisiúnta, a raon feidhme ábhartha agus forálacha a thagraíonn do dheighilt dhlíthiúil, eacnamaíoch agus rialachais an eintitis a ghlacann éarlaisí a bheith cosúil leis na cinn sa Rialachán atá beartaithe.

3.3.5. Comhlíonadh: eintitis agus údaráis inniúla (Caibidil V)

Formhór na mbanc a chumhdaítear le hAirteagal 3, tá siad ag oibriú i roinnt tíortha, trí bhrainsí agus fochuideachtaí araon. Tá siad faoi mhaoirseacht roinnt údarás éagsúil, idir údaráis baile (tuismitheoir, fochuideachtaí i mBallstáit éagsúla) agus óstaigh (craobhacha). D'fhonn athchóiriú struchtúrach éifeachtach agus éifeachtúil a áirithiú ag leibhéal an ghrúpa, tugann Airteagal 26 an focal deiridh maidir le cinntí deighilte struchtúraí don phríomh‑mhaoirseoir a bhfhuil freagracht aige as an ngrúpa comhdhlúite. Is é sin an cur chuige atá roghnaithe ag roinnt moltaí athchóirithe náisiúnta. Ba cheart don phríomh‑mhaoirseoir, sula ndéanfar aon chinntí, dul i gcomhairle le maoirseoir baile na bhfochuideachtaí suntasacha grúpa.

3.3.6. Caidreamh le tríú tíortha (Caibidil VI)

Déantar foráil in Airteagal 27 maidir le gníomhartha tarmligthe a ghlacadh le hathchóirithe struchtúracha tríú tíre a aithint a bheith coibhéiseach nuair a chomhlíonann siad coinníollacha áirithe.

3.3.7. Smachtbhannaí agus bearta riaracháin (Caibidil VII)

Léiríonn Caibidil VII na beartais chothrománacha reatha in earnáil na seirbhísí airgeadais a bhaineann le smachtbhannaí agus bearta. Sainíonn sí cur chuige coiteann ar sháruithe phríomhchuspóir an Rialacháin atá beartaithe agus leagann sí síos na smachtbhannaí riaracháin agus na bearta ar cheart go mbeadh de chumhacht ag na húdaráis inniúla chun iad a chur i bhfeidhm i gcás na bpríomh‑sháruithe.

3.3.8. Tuairisciú agus Athbhreithniú (Caibidil VIII)

B'ionann glacadh an togra seo agus an chéad sraith rialacha maidir le deighilt struchtúrach a mbeadh feidhm acu maidir le bainc ag leibhéal an Aontais. Is tábhachtach, dá bhrí sin, a mheas cé acu a bhí nó nach raibh na rialacha a bhfuil cur síos orthu thuas ina mbealach éifeachtach agus éifeachtúil chun an aidhm agus na cuspóirí um athchóiriú struchtúrach a bhaint amach. Chun na críche sin leagann an Chaibidil dheiridh amach roinnt réimsí ina n‑athbhreithneoidh an Coimisiún an creat go ginearálta agus go sonrach araon (Airteagal 34). Mar shampla, díreoidh athbhreithnithe ar chur i bhfeidhm na dtairseacha, ar chur i bhfeidhm agus ar éifeachtacht an toirmisc dá bhforáiltear in Airteagal 6, raon feidhme na ngníomhaíochtaí atá faoi réir an athbhreithnithe, agus ar oiriúnacht agus cur i bhfeidhm na méadrachta.

3.3.9. Amchlár

Léiríonn an méid seo a leanas na príomhdhátaí a bhaineann le glacadh agus le cur i bhfeidhm phríomhfhorálacha an togra seo, ar an mbonn go nglacfaidh an PE agus an Chomhairle téacs deiridh an Rialacháin faoi Mheitheamh 2015:

· Glacann an Coimisiún na gníomhartha tarmligthe is gá do chur chun feidhme forálacha tábhachtacha faoin 1 Eanáir 2016

· foilsítear liosta na mbanc a mhaolaítear agus a dhíolmhaítear an 1 Iúil 2016, agus ar bhonn bliantúil ina dhiaidh sin

· tagann an toirmeasc ar thrádáil dílseánaigh i bhfeidhm an 1 Eanáir 2017;

· beidh na forálacha maidir le deighilt na ngníomhaíochtaí trádála ó institiúidí creidmheasa i bhfeidhm an 1 Iúil 2018.

4. Impleachtaí buiséadacha

Léirítear tionchar airgeadais agus buiséadach an togra sa ráiteas airgeadais reachtach a ghabhann leis seo.

2014/0020 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le bearta struchtúracha chun athléimneacht bhainc an AE a fheabhsú

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[20], Ag féachaint don tuairim ón mBanc Ceannais Eorpach[21],

Tar éis dul i gcomhairle leis an Maoirseoir Eorpach ar Chosaint Sonraí[22],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Tá i gcóras airgeadais an Aontais breis is 8 000 banc de mhéideanna éagsúla a bhfuil strúchtúir chorparáideacha agus samhlacha gnó éagsúla acu; roinnt acu is i bhfoirm grúpaí móra baincéireachta a dhéanann sraith uilechuimsitheach gníomhaíochtaí atá siad. Gréasán casta d'eintitis dhlíthiúla agus de ghaolta laistigh de ghrúpaí is ea na grúpaí sin. Tá siad nasctha go dlúth le chéile de thoradh iasachtaí idir bhainc agus de thoradh mhargaí na ndíorthach. Is féidir tionchar rífhairsing agus ollmhór a bheith ann i gcás ina dteipeanna ar na bainc mhóra seo.

(2) Tá léirithe ag an ngéarchéim airgeadais go bhfuil bainc an Aontais idirnasctha agus go bhfuil riosca ann don chóras airgeadais dá dhroim sin. Dá thoradh sin, ba dhúshlánach réiteach a dhéanamh go dtí seo; bhí grúpaí baincéireachta ina n‑iomláine bainteach leis, seachas na codanna neamh‑inmharthana díobh amháin; agus bhí sé ag brath go mór ar thacaíocht phoiblí.

(3) Ó thús na géarchéime airgeadais, tá an tAontas agus a Bhallstáit ag gabháil d'ollchóiriú bunúsach ar rialáil agus ar mhaoirseacht banc, lena n‑áirítear na chéad bhearta a dhéanamh i dtreo aontais bhaincéireachta. I bhfianaise a dhonacht a bhí an ghéarchéim airgeadais agus an gá a áirithiú gur féidir gach banc a réiteach, ba ghá a mheas an raibh gá le tuilleadh beart chun an dóchúlacht go dteipfeadh ar na bainc is mó agus is casta, agus an tionchar a bhainfeadh leis sin, a laghdú tuilleadh. Ceapadh Grúpa Saineolaithe Ardleibhéil chuige sin, a raibh Erkki Liikanen ina chathaoirleach air. Mhol an grúpa sin go ndéanfaí trádáil dílseánaigh agus gníomhaíochtaí trádála ardriosca eile a chur go héigeantach in eintiteas dlíthiúil ar leith laistigh den ghrúpa baincéireachta i gcás na mbanc is mó agus is casta.

(4) Cuirfidh an clár athchóirithe rialála baincéireachta atá ar siúl faoi láthair go mór le hathléimneacht banc aonair agus na hearnála baincéireachta ina hiomláine. Tá foghrúpa teoranta de na grúpaí baincéireachta is mó agus is casta san Aontas, áfach, atá fós rómhór le teip, rómhór le sábháil agus róchasta le bainistiú, le maoirsiú agus le réiteach. Dá bhrí sin, comhlánú tábhachtach ar thionscnaimh agus ar bhearta rialála eile is ea an t‑athchóiriú struchtúrach, mar gur bealach amháin a bheadh ann le dul i ngleic go díreach le castacht laistigh de ghrúpaí, le fóirdheontais laistigh de ghrúpaí, agus le dreasachtaí chun rioscaí iomarcacha a thógáil. Tá bearta glactha ag roinnt Ballstát, nó tá siad ag cuimhneamh ar iad a ghlacadh, chun athchóiriú struchtúrach a dhéanamh ina gcórais bhaincéireachta féin.

(5) An 3 Iúil 2013, d'iarr Parlaimint na hEorpa ar an gCoimisiún foráil a dhéanamh maidir le cur chuige, a bheadh bunaithe ar phrionsabail i ndáil le hathchóiriú struchtúrach a dhéanamh ar earnáil bhaincéireachta na hEorpa.

(6) Is é is bunús dlí don togra seo Airteagal 114 (1) den Chonradh ar Fheidhmiú an Aontais Eorpaigh (CFAE), lenar féidir bearta a ghlacadh chun forálacha náisiúnta atá dírithe ar bhunú agus ar fheidhmiú an mhargaidh inmheánaigh a chomhfhogasú.

(7) De dheasca neamhréire i reachtaíocht náisiúnta nach saothraíonn na spriocanna beartais céanna ar bhealach atá comhoiriúnach agus a bheadh comhionann leis na sásraí atá beartaithe sa Rialachán seo, méadaítear an seans go n‑imreofar tionchar diúltach ar chinntí rannpháirithe sa mhargadh maidir le gluaiseacht caipitil toisc go bhféadfadh rialacha agus cleachtais atá éagsúil agus neamhréireach méadú suntasach a dhéanamh ar chostais oibriúcháin institiúidí creidmheasa atá ag oibriú thar theorainneacha agus dá dhroim sin d'fhéadfadh sé nach mbeadh leithdháileadh acmhainní agus caipitil chomh héifeachtúil agus a bheadh sé dá mbeadh gluaiseacht caipitil faoi réir rialacha comhchosúla agus comhréireacha. Ar na cúiseanna céanna, imreoidh rialacha atá éagsúil agus neamhréireach tionchar diúltach ar chinntí rannpháirtithe margaidh maidir le cá háit agus conas seirbhísí airgeadais trasteorann a sholáthar. D'fhéadfadh rialacha atá éagsúil agus neamhréireach arbatráiste geografach a spreagadh go neamhbheartaithe. Tá gluaiseacht caipitil agus soláthar seirbhísí trasteorann bunriachtanach le haghaidh dea-fheidhmiú mhargadh inmheánach an Aontais. Gan cur chuige ar fud an Aontais, beidh ar institiúidí creidmheasa a gcuid struchtúr agus oibriúchán a chur in oiriúint laistigh de theorainneacha náisiúnta, rud a fhágfaidh níos casta fós iad, agus a fhágfaidh an margadh inmheánach níos ilroinnte.

(8) De dheasca neamhréire i reachtaíocht náisiúnta, baintear an bonn d'iarrachtaí leabhar rialacha aonair a chruthú a bheadh infheidhme sa mhargadh inmheánach ina iomláine. Dá dtarlódh amhlaidh bheadh sé mar éifeacht aige freisin go laghdófaí éifeachtacht an tSásra Aonair Maoirseachta[23], toisc go mbeadh ar an mBanc Ceannais Eorpach sraith reachtaíochta éagsúil agus neamhréireach a chur i bhfeidhm ar institiúidí creidmheasa atá faoina mhaoirsiú, rud a chuirfeadh le costais maoirseachta agus le castacht. De dheasca neamhréire i reachtaíocht náisiúnta, is deacra agus is costasaí institiúidí creidmheasa trasteorann a bhainistiú, go háirithe ó thaobh comhlíonadh a áirithiú i leith rialacha atá éagsúil agus a d'fhéadfadh a bheith neamhréireach. Ar an gcuma chéanna, bheadh ar an Sásra Aonair Réitigh[24] institiúidí creidmheasa a réiteach a bheadh faoi réir ceanglas náisiúnta i dtaobh a struchtúir eagraíochtúil agus oibriúcháin a d'fhéadfadh a bheith éagsúil ó chéile.

(9) De bharr comhchuibhiú ar leibhéal an Aontais, is féidir a áirithiú go mbeidh grúpaí baincéireachta an Aontais, a bhfuil go leor acu ag feidhmiú i roinnt Ballstát, á rialú ag creat coiteann de cheanglais struchtúracha, rud a sheachnóidh saobhadh iomaíochta, a laghdóidh castacht rialála, a sheachnóidh costais chomhlíonta gan údar do ghníomhaíochtaí trasteorann, a chuirfidh le comhtháthú ar mhargadh an AE agus a chuideoidh le deireadh a chur le deiseanna arbatráiste rialála.

(10) I gcomhréir leis an sprioc cuidiú le feidhmiú an mhargaidh inmheánaigh, ba cheart a bheith in ann maolú a dheonú d'institiúid chreidmheasa ar na forálacha maidir le deighilt gníomhaíochtaí trádála áirithe i gcás ina bhfuil reachtaíocht phríomha náisiúnta glactha ag Ballstát roimh an 29 Eanáir 2014 (lena n‑áirítear reachtaíocht thánaisteach arna glacadh ina dhiaidh sin) lena gcuirtear toirmeasc ar institiúidí creidmheasa, a ghlacann taiscí ó dhaoine aonair agus ó fhiontair bheaga agus mheánmhéide (FBManna), déileáil in infheistíochtaí mar phríomhghnó agus sócmhainní trádála a bheith ina seilbh. Ba cheart, dá bhrí sin, an Ballstát a bheith i dteideal iarraidh ar an gCoimisiún maolú a dheonú ar an forálacha maidir le deighilt gníomhaíochta trádála áirithe i gcás institiúide creidmheasa atá faoi réir na reachtaíochta náisiúnta atá comhoiriúnach do na forálacha sin. Ligfeadh sé sin do Bhallstáit a bhfuil reachtaíocht phríomha i bhfeidhm acu cheana, ar reachtaíocht í a bhfuil a héifeachtaí coibhéiseach agus comhréireach leis an Rialachán seo, gan forálacha éifeachtacha atá ann cheana a ailíniú. Lena áirithiú nach baol tionchar na reachtaíochta náisiúnta sin, ná na bearta cur chun feidhme a leanfaidh í, d'aidhm ná d'fheidhmiú an mhargaidh inmheánaigh, ní mór an reachtaíocht náisiúnta agus na socruithe gaolmhara maoirseachta agus forfheidhmithe a bheith in ann a áirithiú go gcomhlíonann institiúidí creidmheasa a ghlacann taiscí incháilithe ó dhaoine aonair agus ó FBManna ceanglais atá ceangailteach ó thaobh dlí de atá coibhéiseach agus comhoiriúnach do na forálacha dá bhforáiltear sa Rialachán seo. Ba cheart an cúram a bheith ar an údarás inniúl a dhéanann maoirsiú ar an institiúid chreidmheasa atá faoi réir na reachtaíochta náisiúnta i gceist tuairim a thabhairt agus ba cheart í a bheith ag gabháil leis an iarraidh le haghaidh maolú.

(11) De réir Airteagal 4(1)(i) de Rialachán (AE) Uimh. 1024/2013[25] ón gComhairle tá an chumhacht ag an BCE cúraimí maoirseachta a dhéanamh i ndáil le hathruithe struchtúracha a éilítear ar institiúidí creidmheasa chun cosc a chur ar strus airgeadais nó ar theip airgeadais má ordaítear amhlaidh go sainráiteach d'údaráis inniúla i ndlí an Aontais..

(12) Tá sé beartaithe leis an Rialachán seo laghdú a dhéanamh ar thógáil rioscaí iomarcacha agus ar fhás mear sa chlár comhardaithe, ar dheacrachtaí réitigh agus faireacháin, ar choinbhleachtaí leasa, ar shaobhadh iomaíochta, agus ar mhí-leithdháileadh caipitil. Tá sé beartaithe leis freisin institiúidí a dhéanann gníomhaíochtaí a bhfuil líontán sábhála poiblí tuillte dóibh a chosaint ó chaillteanais arna dtabhú de dheasca gníomhaíochtaí eile. Dá bhrí sin, ba cheart do na rialacha riachtanacha cuidiú chun bainc a dhíriú arís ar a gcroí-ról atá dírithe ar chaidreamh, mar atá freastal ar an bhfíorgheilleagar, agus chun a sheachaint go leithdháilfí an iomarca caipitil bainc ar thrádáil, rud a bhíonn iasachtú chuig an ngeilleagar neamhairgeadais thíos leis.

(13) Ní bheidh feidhm ag an Rialachán seo ach maidir le hinstitiúidí creidmheasa agus grúpaí a bhfuil gníomhaíochtaí trádála acu a shásaíonn tairseacha atá leagtha amach sa Rialachán. Tá sé sin i gcomhréir le bheith ag díriú go sainráite ar an bhfoghrúpa teoranta de na hinstitiúidí creidmheasa agus grúpaí is mó agus is casta atá, in ainneoin gníomhartha reachtacha eile, fós rómhór le teip, rómhór le sábháil agus róchasta le bainistiú, le maoirsiú agus le réiteach. Dá réir sin, níor cheart feidhm a bheith ag forálacha an Rialacháin seo ach maidir leis na hinstitiúidí creidmheasa sin agus na grúpaí de chuid an Aontais a mheastar tábhacht chórasach dhomhanda a bheith leo nó a sháraíonn tairseacha coibhneasta áirithe agus dearbhthairseacha áirithe atá bunaithe ar cuntasaíocht ó thaobh a ngníomhaíochtaí trádála agus a ndearbhmhéide de. Féadfaidh na Ballstáit nó na húdaráis inniúla cinneadh a dhéanamh bearta comhchosúla a fhorchur ar institiúidí creidmheasa beaga.

(14) Ba cheart raon feidhme críochach an Rialacháin seo a bheith leathan chun a áirithiú nach ndéanfar iomaíocht a shaobhadh agus nach mbeifear in ann teacht timpeall air. Mar sin féin, fochuideachtaí i dtríú tíortha ar le máthairchuideachtaí AE iad nó brainsí AE d'institiúidí creidmheasa atá bunaithe i dtríú tíortha a thagann faoi raon feidhme an Rialacháin seo, má tá siad faoi réir beart a bhfuil, i dtuairim an Choimisiúin, éifeacht acu atá coibhéiseach leis na bearta sa Rialachán seo, ba cheart iad a bheith díolmhaithe. Ba cheart údaráis inniúla a bheith in ann freisin fochuideachtaí eachtracha grúpaí a bhfuil máthairchuideachta AE acu a dhíolmhú má tá siad uathrialach agus mura mbeadh ach tionchar teoranta ag a dteip ar an ngrúpa ina iomláine.

(15) Ba cheart toirmeasc a bheith ar institiúidí creidmheasa agus eintitis ar leis an ngrúpa céanna iad ionstraimí airgeadais agus tráchtearraí a cheannach agus a dhíol dá gcuntas féin, mar gur teoranta an luach breise atá ag an ngníomhaíocht sin do leas an phobail, má tá luach breise ar bith aici, agus mar go mbaineann riosca go dlúth léi.

(16) Is deacair idirdhealú a dhéanamh idir trádáil dílseánaigh agus cruthú margaidh. Chun an deacracht sin a shárú, ba cheart an toirmeasc ar thrádáil dílseánaigh a bheith teoranta do dheasca, d'aonaid, do rannáin nó do thrádálaithe aonair atá dírithe go sonrach ar thrádáil dílseánaigh. Níor cheart bainc a bheith in ann teacht timpeall ar an toirmeasc trí infheistithe a reáchtáil in eintitis neamhbhainc atá i mbun trádála dílseánaigh, ná trí thairbhiú díobh.

(17) Lena áirithiú go bhféadfaidh eintitis atá faoi réir an toirmisc ar thrádáil dílseánaigh leanúint de cuidiú le maoiniú an gheilleagair, ba cheart ligean dóibh infheistiú i liosta iata de chistí. Ba cheart cistí infheistíochta malartacha (CIManna) iata agus neamhghiaráilte, cistí caipitil fiontair Eorpacha, cistí fontraíochta sóisialta Eorpacha agus cistí infheistíochta fadtéarmaí Eorpacha a bheith ar an liosta cuimsitheach sin. Lena áirithiú nach gcuirfidh na cistí sin inmharthanacht agus fóntacht airgeadais na n‑institiúidí creidmheasa a infheistíonn iontu i mbaol, tá sé bunriachtanach, maidir leis na CIManna iata agus neamhghiaráilte inar féidir le hinstitiúidí creidmheasa infheistiú fós, gurb iad bainisteoirí CIManna atá údaraithe agus maoirsithe i gcomhréir leis na forálacha ábhartha i dTreoir 2011/61/AE ó Pharlaimint na hEorpa agus ón gComhairle[26] a bhainisteoidh iad, agus go bhfuil na CIManna sin bunaithe san Aontas nó, más rud é nach bhfuil siad bunaithe san Aontas, go margaítear san Aontas iad i gcomhréir le rialacha na Treorach sin.

(18) Ba cheart a ligean do na heintitis atá faoi réir an toirmisc ar thrádáil dílseánaigh a gcaipiteal dílis a úsáid le hinfheistíochtaí a dhéanamh faoi chuimsiú a mbainistíochta airgid. Ba cheart an bhainistíocht airgid a bheith ina gníomhaíocht a bhfuil sé mar aidhm aici luach an chaipitil dhílis a chaomhnú agus san am céanna riosca creidmheasa a scaipeadh thar roinnt contrapháirtithe agus leachtacht an chaipitil dhílis a uasmhéadú. Agus a mbainistíocht airgid á déanamh ag eintitis atá faoi réir an toirmisc ar thrádáil dílseánaigh, níor cheart é a bheith mar chuspóir acu torthaí a fháil atá níos mó ná na rátaí margaidh airgid, agus ba cheart dóibh an ráta toraidh ó bhanna rialtais archáilíocht de thrí mhí a úsáid mar thagarmharc.

(19) Is éard atá i sócmhainní coibhéiseacha airgid ionstraimí a ndéileáiltear go hiondúil leo ar an margadh airgid, amhail billí státchiste agus údaráis áitiúil, deimhnithe taisce, páipéar tráchtála, deimhniúcháin baincéirí, nótaí gearrthéarmacha nó aonaid nó scaireanna de chistí margaidh airgid rialaithe. Chun toirmeasc a chur ar dhíol folamh, ba cheart sócmhainní coibhéiseacha airgid a bheith i seilbh institiúide creidmheasa sula mbíonn sí in ann na sócmhainní sin a dhíol.

(20) Le beartais luacha saothair a spreagann tógáil rioscaí iomarcacha is féidir an bonn a bhaint de bhainistiú riosca fónta agus éifeachtach banc. Tríd an dlí ábhartha de chuid an Aontais atá ann cheana a chomhlánú, ba cheart d'fhorálacha luacha saothair cuidiú cosc a chur ar theacht timpeall ar an toirmeasc ar thrádáil dílseánaigh. Ar an gcuma chéanna, ba cheart dóibh deireadh a chur le haon trádáil dílseánaigh iarmhartach nó folaigh atá á déanamh ag croí-institiúidí creidmheasa, agus bainstíocht riosca stuama á déanamh.

(21) Ba cheart do chomhlacht bainistíochta an eintitis atá faoi réir an toirmisc ar thrádáil dílseánaigh comhlíonadh an toirmisc sin a áirithiú.

(22) Sa bhreis ar thrádáil dílseánaigh, déanann institiúidí creidmheasa móra a lán gníomhaíochtaí trádála eile, amhail gníomhaíochtaí cruthaithe margaidh, eisiúna, infheistíochta agus urraíochta a bhaineann le hurrúsú a bhfuil riosca ag baint leis, nó struchtúrú, eagrú, nó cur i gcrích idirbheart díorthacha casta. Is minic a bhaineann na gníomhaíochtaí trádála sin le gníomhaíochtaí cliant, ach mar sin féin, d'fhéadfaí cúis imní a bheith iontu. I bhfianaise, áfach, go bhféadfadh na gníomhaíochtaí sin a bheith úsáideach níor cheart iad a bheith faoi réir toirmisc dhírigh. Seachas sin, ba cheart go bhfanfadh na gníomhaíochtaí sin faoi réir measúnú ex post a dhéanfaidh an t‑údarás inniúil, agus d'fhéadfaidís a bheith faoi réir ceanglais go ndeighlfí ón gcuid eile de ghníomhaíochtaí an ghrúpa iad.

(23) Más rud é, agus na gníomhaíochtaí trádála á meas aige, go gcinneann an t‑údarás inniúil go sáraíonn siad méadraigh áirithe ó thaobh méide coibhneasta, giarála, castachta, brabúsachta agus riosca mhargaidh bhaintigh de, chomh maith le hidirnascthacht, ba cheart dó deighilt na ngníomhaíochtaí sin ón gcroí-institiúid chreidmheasa a cheangal ach amháin más féidir leis an gcroí-institiúid chreidmheasa a léiriú ar bhealach a shásóidh an t‑údarás inniúil nach baol na gníomhaíochtaí trádála sin do chobhsaíocht airgid na croí-institiúide creidmheasa ná do chóras airgeadais an Aontais ina iomláine, ag cur san áireamh na gcuspóirí atá leagtha amach sa Rialachán seo.

(24) Is ann do chúiseanna imní ar leith i ndáil le cruthú margaidh. D'fhéadfaí bac a bheith ar inréiteacht bainc de dheasca trádála agus fardail laistigh de ghrúpa mór baincéireachta, toisc go ndéileáiltear le suímh trádála aonair ar an mbealach céanna le linn próisis réitigh, bíodh siad ann de thoradh cruthú margaidh faoi bhrí gníomhaíochtaí cliant nó de thoradh amhantraíochta. Thairis sin, bíonn cruthaitheoirí margaidh idirnasctha le grúpaí móra baincéireachta eile. Ina theannta sin, is féidir le cruthaitheoirí margaidh a bheith neamhchosanta ar riosca contrapháirtí suntasach agus is féidir leis an mbealach nithiúil ina bhfeidhmíonn cruthú margaidh a bheith éagsúil i ndáil leis na hionstraimí airgeadais agus na samhlacha margaidh éagsúla. Dá bhrí sin, ba cheart aird ar leith a thabhairt ar na gníomhaíochtaí sin le linn mheasúnú an údaráis inniúil.

(25) De thoradh gníomhaíochtaí áirithe a bhaineann le hurrúsú, bhí institiúidí creidmheasa in ann rioscaí a charnadh go tapa, rioscaí a comhchruinniú laistigh den earnáil arna giaráil, spleáchas idir idirghabhálaithe airgeadais ar fhiachas gearrthéarmach a fhás go suntasach, agus idirghabhálaithe airgeadais a dhéanamh i bhfad níos idirnasctha. Mura gcomhlíonann urrúsú critéir íosta áirithe le go measfar go bhfuil sé d'ardcháilíocht, beidh riosca leachtachta suntasach ag institiúidí creidmheasa fós. Thairis sin, d'fhéadfaí idirnascadh institiúidí creidmheasa a theacht as infheistiú i dtáirgí urrúsaithe a bhfuil riosca ag baint leo agus bac is ea é sin ar réiteach ordúil mear. Dá dhroim sin, tá aird ar leith ar na gníomhaíochtaí sin de dhíth le linn mheasúnú an údaráis inniúil.

(26) Chun deighilt éifeachtach a áirithiú ó thaobh dlí, eacnamaíochta, rialachais agus oibriúcháin de, ba cheart do chroí-institiúidí creidmheasa rialacha maidir le caipiteal, leachtacht agus neamhchosaint mhór a chomhlíonadh ar bhonn foghrúpa fheidhmiúil. Ba cheart rialachas neamhspleách láidir agus comhlachtaí bainistíochta ar leith a bheith acu.

(27) Tá struchtúr sonrach úinéireachta agus eacnamaíoch ag grúpaí atá cáilithe mar chumainn fhrithpháirteacha, comharchumainn, institiúidí coigiltis nó institiúidí cosúil leo. Le cuid de na rialacha a bhaineann le deighilt a chur i bhfeidhm d'fhéadfadh athruithe forleathana ar eagrúchán struchtúrach na n‑eintiteas sin a bheith de dhíth agus d'fhéadfadh na costais a bheith díréireach leis na sochair . A mhéid a thagann na grúpaí sin faoi raon feidhme an Rialacháin, féadfaidh an t‑údarás inniúil cinneadh a dhéanamh ligean do chroí-institiúidí creidmheasa a chomhlíonann na ceanglais atá leagtha amach in Airteagal 49(3)(a) nó (b) de Rialachán (AE) Uimh. 575/2013 ionstraimí caipitil nó cearta vótála a bheith acu in eintiteas trádála i gcás ina measfaidh an t‑údarás inniúil gur fíor-riachtanach na hionstraimí caipitil nó na cearta vótála sin a bheith acu ar mhaithe le feidhmiú an ghrúpa agus go bhfuil bearta leordhóthanacha déanta ag an gcroí-institiúid chun na rioscaí ábhartha a mhaolú mar is iomchuí.

(28) Is é is aidhm le teorainneacha ar neamhchosaint mhór, institiúidí creidmheasa a chosaint ar an riosca go dtabhóidh siad caillteanais de thoradh a bheith dírithe an iomarca ar chliant amháin nó ar ghrúpa cliant nascatha. Dlúthchuid den Rialachán seo is ea na srianta sin a chur i bhfeidhm idir na codanna deighilte laistigh den institiúid chreidmheasa nó grúpa, agus idir an chroí-institiúid chreidmheasa agus eintitis sheachtracha a dhéanann gníomhaíochtaí trádála. D'ainneoin na dteorainneacha aonair sin ar neamhchosaint, áfach, is féidir leis an neamhchosaint mhór chomhiomlán a bheith suntasach i gcónaí. Ba cheart, dá bhrí sin, teorainn ar neamhchosaint mhór chomhiomlán a bheith mar chomhlánú ar na teorainneacha aonair. Chun teorainn a chur ar úsáid an líontáin sábháilte phoiblí ar ghníomhaíochtaí atá faoi réir a ndeighitle agus chun dealú soiléir a dhéanamh idir ghníomhaíochtaí eintitis trádála agus an chroí-institiúid chreidmheasa, ba cheart toirmeasc a bheith ar na heintitis trádála taiscí a ghlacadh atá incháilithe le haghaidh árachais taiscí. Níor cheart don toirmeasc sin cosc a chur ar mhalartú comhthaobhachta a bhaineann lena ngníomhaíochtaí trádála agus leo sin amháin. Ionas nach ndúnfar foinse bhreise creidmheasa, áfach, ba cheart ligean don eintiteas trádála creidmheas a thabhairt dá chliaint uile. Thairis sin, cé go bhféadfadh sé go mbeadh ar an eintiteas trádála seirbhísí íocaíochta mórdhíola, imréitigh agus socraíochta a sholáthar, níor cheart é a bheith bainteach le seirbhísí íocaíochta miondíola.

(29) Gan beann ar dheighilt, ba cheart an chroí-institiúid chreidmheasa a bheith in ann a riosca féin a bhainistiú. Ba cheart gníomhaíochtaí trádála áirithe a cheadú dá bhrí sin, sa mhéid gur dírithe ar bhainistíocht stuama chaipiteal, leachtacht agus chistiú na croí-institiúide atá siad agus nach cúis imní maidir lena cobhsaíocht airgeadais iad. Ar an gcuma chéanna, caithfidh na croí-institiúidí creidmheasa a bheith in ann seirbhísí riachtanacha áirithe bainistithe riosca a sholáthar dá gcliaint. Ba cheart é sin a dhéanamh, áfach, gan an chroí-institiúid chreidmheasa a bheith neamhchosanta ar riosca nach gá agus gan imní a chruthú i leith a cobhsaíochta airgeadais. Gníomhaíochtaí fálaithe atá incháilithe chun críche bainistiú stuama a dhéanamh ar riosca dílis agus chun seirbhísí bainistithe riosca a sholáthar do chliaint, is féidir leo cáiliú mar chuntasaíocht fálaithe de réir na gCaighdeán Idirnáisiúnta um Thuairisciú Airgeadais.

(30) Le cur le héifeacht an phróisis cinnteoireachta atá beartaithe sa Rialachán seo agus chun a áirithiú a oiread is féidir go bhfuil comhsheasmhact idir bearta arna bhforchur faoin Rialachán seo, faoi Rialachán (AE) Uimh. 1024/2013 ó Pharlaimint na hEorpa agus ón gComhairle, faoi Threoir [Treoir maidir le Téarnamh agus Réiteach na mBanc] agus faoi Threoir 2013/36/AE ó Pharlaimint na hEorpa agus ón gComhairle[27], ba cheart d'údaráis inniúla agus d'údaráis réitigh ábhartha oibriú i ndlúthchomhar le chéile i ngach uile chás agus na cumhachtaí uile arna dtabhairt dóibh i ndlí ábhartha an Aontais. Ba cheart go gcumhdódh an dualgas oibriú i gcomhar le chéile gach céim den nós imeachta a leanann údarás inniúil chun cinneadh deiridh a dhéanamh maidir le bearta struchtúracha a fhorchur.

(31) Bíonn tionchar suntasach ag deighilt ar struchtúr dlíthiúil, eagraíochtúil agus oibriúcháin grupaí baincéireachta. Lena áirithiú go gcuirfear an deighilt i bhfeidhm go héifeachtach agus go héifeachtúil agus le cosc a chur ar dheighilt grúpaí de réir tíreolaíochta, ba cheart cinntí maidir le deighilt a dhéanamh ar leibhéal an ghrúpa agus ba cheart don mhaoirseoir comhdhlúthaithe iad a dhéanamh tar éis dó dul i gcomhairle leis na húdaráis inniúla atá ag fochuideachtaí tábhachtacha an ghrúpa baincéireachta de réir mar is iomchuí.

(32) Chun trédhearcacht agus deimhneacht dhlíthiúil a chur chun cinn ar mhaithe leis na geallsealbhóirí uile sa mhargadh, ba cheart don Údarás Baincéireachta Eorpach (ÚBE) liosta d'institiúidí creidmheasa agus de ghrúpaí, atá faoi réir na gceanglas maidir le toirmeasc trádála dílseánaigh agus deighilt gníomhaíochtaí trádála áirithe, a fhoilsiú agus a choinneáil cothrom le dáta ar a shuíomh gréasáin.

(33) Sa mhéid go mbaineann próiseáil sonraí pearsanta le nochtadh faisnéise i ndáil le maoirseacht stuamachta agus chun an Rialachán seo a chur i bhfeidhm, ba cheart na sonraí sin a bheith faoi chosaint ina n‑iomláine ag creat dlíthiúil an Aontais. Go háirithe, ní choinneoidh an t‑údarás inniúil sonraí pearsanta ach ar feadh na tréimhse is gá, i gcomhréir leis na rialacha is infheidhme maidir le cosaint sonraí[28].

(34) Tarraingíonn deighilt athruithe ar struchúr dlíthiúil, eagraíochtúil agus oibriúcháin na ngrúpaí baincéireachta lena mbaineann, agus bíonn costais i gceist leis sin ar fad. Chun teorainn a chur ar an riosca go gcuirfear costais ar aghaidh chuig na cliaint agus chun an t‑am is gá a thabhairt do na hinstitiúidí creidmheasa leis an gcinneadh maidir le deighilt a chur i gcrích go hordúil, níor cheart deighilt a bheith infheidhme a luaithe a thiocfaidh an Rialachán i bhfeidhm, seachas sin ba cheart feidhm a bheith léi ón [Oifig na bhFoilseachán, cuir isteach an dáta beacht 18 mí ó dháta foilsithe an Rialacháin seo].

(35) Soláthar na seirbhísí nó na ngníomhaíochta infheistíochta uile, nó cuid díobh, mar ghairm nó mar ghnó rialta ar bhonn gairmiúil ag eintitis éagsúla faoin Rialachán seo de thoradh athruithe struchtúracha arna bhforchur ar institiúidí creidmheasa móra, casta agus idirnasctha, ba cheart é a dhéanamh i gcomhréir le forálacha Threoir 2004/39/CE ó Pharlaimint na hEorpa agus ón gComhairle[29]. I gcás ina bhforáiltear sa Rialachán seo maidir le tuilleadh srianta ar chumas na n‑eintiteas sin seirbhísí infheistíochta a dhéanamh sa bhreis ar na cinn atá sainithe i dTreoir 2004/39/CE, ba cheart forlámhas a bheith ag forálacha an Rialacháin seo. Leis na seirbhísí nó gníomhaíochtaí infheistíochta sin a dhéanamh, ní mór údarú a fháil roimh ré i gcomhréir le forálacha Threoir 2004/39/CE cé is moite d'institiúidí creidmheasa atá údaraithe faoi Threoir 2013/36/AE.

(36) Ba cheart don Choimisiún oibriú i gcomhar le húdaráis tríú tíortha chun féachaint an bhféadfaí teacht ar réitigh lena soláthrófaí tacaíocht fhrithpháirteach chun comhsheasmhacht a áirithiú idir forálacha an Rialacháin seo agus na forálacha a cheanglaíonn tríú tíortha. Chuige sin, ba cheart don Choimisiún a bheith in ann a chinneadh go bhfuil creat dlíthiúil tríú tír coibhéiseach leis an Rialachán seo, maidir lena shocruithe dlíthiúla, maoirseachta agus forfheidhmithe freisin.

(37) Chun a áirithiú go gcomhlíonfaidh eintitis atá faoi réir an Rialacháin seo na hoibleagáidí a eascraíonn uaidh agus lena áirithiú go mbeidh siad faoi réir cóireála comhchosúla ar fud an Aontais, ba cheart smachtbhannaí agus bearta riaracháin atá éifeachtúil, comhréireach agus athchomhairleach a áirithiú. Dá bhrí sin, ba cheart na smachtbhannaí agus na bearta riaracháin atá leagtha síos sa Rialachán seo ceanglais bhunriachtanacha áirithe a shásamh i ndáil le seolaithe, na critéir atá le cur san áireamh agus smachtbhanna nó beart á chur i bhfeidhm, foilsiú smachtbhannaí nó beart, príomhchumhachtaí smachtbhannaí agus leibhéil na smachtbhannaí riaracháin airgid.

(38) Chun na ceanglais atá leagtha amach sa Rialachán seo a shonrú, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i dtaca leis na heilimintí neamhriachtanacha seo a leanas: leathnú an chineáil bannaí rialtais nár cheart a bheith faoi thoirmeasc de réir Airteagal 6 agus nach bhfuil ar údaráis inniúla iad a athbhreithniú ná a mheas lena ndeighilt; socrú na dteorainneacha agus na gcoinníollacha ábhartha a úsáidfidh údarás inniúil lena thoimhdiú nach mór gníomhaíochtaí áirithe a dheighilt; leathnú liosta na n‑ionstraimí atá ceadaithe chun riosca dílis institiúide creidmheasa a bhainistiú; leathnú liosta na n‑ionstraimí is féidir le hinstitiúid chreidmheasa a úsáid chun rioscaí cliant a bhainistiú; ríomh na teorann nach féidir díorthaigh a dhíol ná a thaifead ar chlár comhardaithe croí-institiúide creidmheasa os a cionn; neamhchosaintí móra agus an méid aitheantais do theicnící maolaithe riosca chreidmheasa; leasú na gcodanna a chomhdhéanann an coincheap "gníomhaíochtaí trádála" a úsáidtear le haghaidh bhunú na gcoinníollacha faoina gcuirfear i bhfeidhm Caibidil II agus Caibidil III den Rialachán seo; sonrú na gcineálacha urrúsuithe nach baol iad do chobhsaíocht airgeadais croí-institiúide creidmheasa ná do chóras airgeadais an Aontais; na critéir chun coibhéis creata dlíthiúla agus maoirseachta tríú tíortha a mheasúnú. Tá sé ríthábhachtach go ndéanfaidh an Coimisiún comhairliúchán iomchuí le linn a oibre ullmhúcháin, lena n‑áirítear comhairliúchán le saineolaithe. Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go ndéanfar doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí.

(39) Chun coinníollacha aonfhoirmeacha a áirithiú maidir le cur chun feidhme an Rialacháin seo, go háirithe maidir leis na forálacha atá leagtha amach in Airteagal 21 agus in Airteagal 27, ba cheart cumhachtaí cur chun feidhme a thabhairt don Choimisiún.

(40) Leis na caighdeáin theicniúla i seirbhísí airgeadais ba cheart go n‑áiritheofaí comhchuibhiú comhsheasmhach agus cosaint leordhóthanach taisceoirí, infheisteoirí agus tomhaltóirí ar fud an Aontais. Ós rud é gur comhlachtaí iad a bhfuil saineolas atá thar a bheith speisialaithe acu, is éifeachtúil agus is iomchuí forbairt dréachtchaighdeán teicniúil rialála agus cur chun feidhme, nach bhfuil baint acu le roghanna beartais, a chur mar chúram ar an ÚBE. Ba cheart don ÚBE próisis riaracháin agus tuairiscithe éifeachtúla a áirithiú agus caighdeáin theicniúla á ndréachtú aige.

(41) Ba cheart don Choimisiún caighdeáin theicniúla rialála arna bhforbairt ag an ÚBE a ghlacadh maidir leis an modheolaíocht chun tomhas agus cur i bhfeidhm comhsheasmhach a dhéanamh ar mhéadraigh i ndáil le ríomh na dtairseacha ar cheart gníomhaíochtaí trádála a dheighilt os a coinn trí bhíthin gníomhartha tarmligthe de bhun Airteagal 290 den CFAE agus i gcomhréir le hAirteagal 10 go hAirteagal 14 de Rialachán (AE) Uimh. 1093/2010 ó Pharlaimint na hEorpa agus ón gComhairle[30]. Ba cheart don Choimisiún agus don ÚBE a áirithiú go bhféadfaidh na hinstitiúidí go léir lena mbaineann na caighdeáin sin a chur i bhfeidhm ar bhealach atá comhréireach le cineál, scála agus castacht na n‑institiúidí sin agus a ngníomhaíochtaí.

(42) Ba cheart a chumhachtú don Choimisiún caighdeáin theicniúla cur chun feidhme arna bhforbairt ag an ÚBE a ghlacadh maidir leis an modheolaíocht chun an líon gníomhaíochtaí trádála a dhéanann institiúidí creidmheasa agus grúpaí a ríomh, an teimpléad aonfhoirmeach chun méid iomlán agus comhchodanna na ngníomhaíochtaí trádála atá ag institiúidí creidmheasa agus ag máthairchuideachtaí a nochtadh agus na nósanna imeachta agus na foirmeacha a chinneadh chun faisnéis a mhalartú leis an ÚBE maidir le smachtbhannaí trí bhíthin gníomhartha cur chun feidhme de bhun Airteagal 291 den CFAE agus i gcomhréir le hAirteagal 15 de Rialachán (AE) Uimh. 1093/2010.

(43) I gcomhréir le prionsabal na comhréireachta, is gá agus is iomchuí chun cosc a chur le riosca sistéamach, strus airgeadais nó teip institiúidí creidmheasa atá mór, casta agus idirnasctha rialacha a leagan síos maidir le toirmeasc trádála dílseánaigh agus deighilt gníomhaíochtaí trádála áirithe. Ní théann an Rialachán seo thar a bhfuil riachtanach chun na cuspóirí atá beartaithe a bhaint amach, i gcomhréir le hAirteagal 5(4) den Chonradh ar an Aontas Eorpach.

(44) An tsaoirse gnó a sheoladh i gcomhréir le dlí an Aontais agus dlíthe agus cleachtais náisiúnta, tá sí aitheanta faoi Airteagal 16 de Chairt um Chearta Bunúsacha an Aontais Eorpaigh (an Chairt). Tá sé de cheart ag gach duine san Aontas gnólacht a thionscnamh nó leanúint de ghnólacht gan idirdhealú ná srian neamhriachtanach a bheith air. Thairis sin, tá scairúinéireacht faoi chosaint mar mhaoin faoi Airteagal 17 den Chairt. Tá sé de cheart ag scairshealbhóirí a maoin a theachtadh, a úsáid agus a dhiúscairt, agus gan a maoin a bheith bainte díobh in aghaidh a dtola. De thoradh an toirmisc ar thrádáil dílseánaigh agus deighilt gníomhaíochtaí trádála áirithe, dá bhforáiltear sa Rialachán seo, d'fhéadfaí difear a dhéanamh don tsaoirse gnó a sheoladh agus do cheart maoine scairshealbhóirí nach mbeadh in ann, i gcás dá shórt, a maoin a dhiúscairt gan srian.

(45) Ba cheart na srianta ar an tsaoirse gnó a sheoladh agus ar chearta scarshealbhóirí a bheith i gcomhréir le hAirteagal 52 den Chairt. Níor cheart an cur isteach ar na cearta sin a bheith díréireach. Dá réir sin, níor cheart toirmeasc ná deighilt gníomhaíochtaí trádála a cheangal ach i gcás ina bhfuil sé ar mhaithe le leas an phobail agus ina gcothaíonn sé dea-fheidhmiú mhargadh baincéireachta an Aontais agus cobhsaíocht airgeadais. Níor cheart cosc a chur ar na scairshealbhóirí lena mbaineann a gcearta dlíthiúla eile a úsáid, amhail an ceart leigheas éifeachtach agus triail chóir a fháil.

(46) Urramaíonn an Rialachán seo na cearta bunúsacha agus comhlíonann sé na prionsabail atá aitheanta sa Chairt, go háirithe an ceart ómóis don saol príobháideach agus teaghlaigh, an ceart go ndéanfar sonraí pearsanta a chosaint, an ceart gnó a sheoladh, an ceart chun maoine, an ceart leigheas éifeachtach agus triail chóir a fháil, chomh maith le ceart na cosanta agus urramú an phrionsabail ne bis in idem. Ní foláir an Rialachán seo a chur i bhfeidhm de réir na gceart agus na bprionsabal sin.

(47) Ós rud é go dteastóidh a ndóthain ama ó eintitis a mbaineann an toirmeasc ar thrádáil dílseánaigh leo chun an toirmeasc a chur chun feidhme, foráiltear sa Rialachán seo maidir le feidhm a bheith ag an toirmeasc an [Oifig na bhFoilseachán, cuir isteach an dáta beacht 18 mí tar éis dháta foilsithe an Rialacháin seo]. Ar an gcuma chéanna, na nósanna imeachta dá bhforáiltear sa Rialachán seo maidir leis na forálacha as a n‑eascraíonn cinneadh de chuid an údaráis inniúil gur gá gníomhaíochtaí trádála a dheighilt ón gcroí-institiúid chreidmheasa, agus na nósanna imeachta a bhfuil feidhm acu maidir le grúpaí de thoradh an cinneadh sin a bheith glactha, tá siad casta agus teastaíonn am ní hamháin chun iad a dhéanamh ach chun na bearta sin a chur chun feidhme ar bhealach freagrach agus inmharthana. Dá bhrí sin is iomchuí feidhm a bheith ag na forálacha sin [Oifig na bhFoilseachán, cuir isteach an dáta beacht 36 mí tar éis dháta foilsithe an Rialacháin seo].

TAR ÉIS AN RIALACHÁN SEO A GHLACADH:

Caibidil I

Forálacha ginearálta

Airteagal 1

Cuspóirí

Féachtar leis an Rialachán seo le cosc a chur le riosca sistéamach, anás airgeadais nó cliseadh eintiteas mór, casta agus nasctha sa chóras airgeadais, go háirithe institiúidí creidmheasa agus, na cuspóirí seo a leanas a chur i gcrích:

(a) tógáil riosca iomarcach san institiúid chreidmheasa a laghdú;

(b) deireadh a chur leis na coinbhleachtaí leasa ábhartha idir na codanna éagsúla san institiúid chreidmheasa;

(c) mí-leithdháileadh acmhainní a sheachaint agus iasachtú don fíorgheilleagar a spreagadh;

(d) cur le dálaí iomaíochta neamhshaofa do gach institiúid chreidmheasa laistigh den mhargadh inmheánach;

(e) idirnascthacht laistigh den earnáil airgeadais as a dtagann riosca sistéamach a laghdú;

(f) bainistiú, faireachán agus maoirseacht na hinstitiúide creidmheasa ar bhonn éifeachtach a éascú;

(g) réiteach ordúil agus téarnamh an ghrúpa a éascú;

Airteagal 2

An t‑ábhar

Leis an Rialachán seo, leagtar síos na rialacha maidir le:

(a) trádáil dílseánaigh a thoirmeasc;

(b) gníomhaíochtaí áirithe trádála a dheighilt;

Airteagal 3

Raon Feidhme

1. Beidh feidhm ag an Rialachán seo maidir leis na heintitis a leanas:

(a) aon institiúid chreidmheasa nó máthairchuideachta, lena n‑áirítear gach brainse nó fochuideachta, is cuma cá bhfuil siad suite, nuair a shainaithnítear í mar institiúid dhomhanda a bhfuil tábhacht shistéamach léi (IDTSanna) agus Airteagal 131 de Threoir 2013/36/AE á cur i bhfeidhm;

(b) aon cheann de na heintitis seo a leanas a bhfuil sócmhainní iomlána acu, ar feadh trí bliana as a chéile, nach lú ná EUR 30 billiún a luach ar a laghad agus gníomhaíochtaí trádála nach lú ná EUR 70 billiún a luach ar a laghad nó deich faoin gcéad dá sócmhainní iomlána:

(i) aon institiúid chreidmheasa atá bunaithe san Aontas nach máthairchuideachta ná fhochuideachta í, lena n‑áirítear gach brainse is cuma cá bhfuil siad suite;

(ii) máthairchuideachta AE, lena n‑áirítear gach brainse agus fochuideachta is cuma cá bhfuil siad suite, i gcás ina bhfuil institiúid chreidmheasa atá bunaithe san Aontas ar cheann de na grúpeintitis;

(iii) brainsí AE de hinstitiúidí creidmheasa atá bunaithe i dtríú tíortha.

Airteagal 4

Raon feidhme diúltach

1. Ní bheidh feidhm ag an Rialachán seo maidir le:

(a) brainsí AE d'institiúidí creidmheasa atá bunaithe i dtríú tíortha má tá siad faoi réir creata dhlíthiúil a mheastar a bheith coibhéiseach i gcomhréir le hAirteagal 27(1);

(b) brainsí AE d'fhochuideachtaí atá bunaithe i dtríú tíortha má tá siad faoi réir creata dhlíthiúil a mheastar a bheith coibhéiseach i gcomhréir le hAirteagal 27(1);

(c) eintitis dá dtagraítear i bpointí (2) go dtí (23) d'Airteagal 2(5) de Threoir 2013/36/AE.

2. I dteannta pointe (b) de mhír 1, féadfaidh údarás inniúil fochuideachtaí de mháthairchuideachtaí AE atá suite i dtríú tíortha a dhíolmhú ó na ceanglais i gCaibidil III i gcás nach bhfuil aon rialacha ann a mheastar iad a bheith coibhéiseach le hAirteagail 10 go 16, agus Airteagal 20 má tá an t‑údarás inniúil sin sásta:

(a) go bhfuil straitéis réitigh chomhaontaithe ann idir an t‑údarás réitigh ar leibhéal grúpa san Aontas agus an t‑údarás óstach sa tríú tír;

(b) nach bhfuil aon éifeacht dhíobhálach ag an straitéis réitigh ar chobhsaíocht airgeadais an Bhallstáit/na mBallstát ina bhfuil an mháthairchuideachta AE nó grúpeintitis eile bunaithe.

Airteagal 5

Sainmhínithe

Chun críocha an Rialacháin seo, beidh feidhm ag na sainmhínithe seo a leanas:

1. ciallaíonn "institiúid chreidmheasa" institiúid chreidmheasa mar a shainmhínítear í i bpointe (1) d'Airteagal 4(1) de Rialachán (AE) Uimh.575/2013 ó Parlaimint na hEorpa agus ón gComhairle[31];

2. ciallaíonn ''grúpa'' máthairghnóthas agus a fhothghnóthais;

3. ciallaíonn ''réiteach'' réiteach mar a shainmhínítear é in Airteagal 2(1) den Treoir maidir le Téarnamh agus Réiteach na mBanc [TTRB];

4. ciallaíonn ''trádáil dílseánaigh '' úsáid a bhaint as caipiteal dílis nó airgead a fuarthas ar iasacht chun suíomhanna a ghlacadh in aon chineál idirbhirt chun aon ionstraim airgeadais nó tráchtearraí a cheannach, a dhíol nó a fháil nó a dhiúscairt, chun brábús a dhéanamh don chuntas dílis agus don chuntas dílis sin amháin, agus é sin a dhéanamh gan aon bhaint le gníomhaíocht cliaint atá ann nó a d'fhéadfadh a bheith ann, nó chun riosca an eintitis a fhálú mar gheall ar ghníomhaíocht cliaint atá ann nó a d'fhéadfadh a bheith ann, trí úsáid a bhaint as deasca, aonaid, rannáin nó trádálaithe aonair atá dírithe go sonrach ar shuíomh mar sin a ghlacadh agus brábús a dhéanamh, agus úsáid clár trádála dílseánaigh bunaithe ar an ngréasán san áireamh;

5. ciallaíonn ''máthairghnóthas AE'' máthairghnóthas i mBallstát nach bhfuil ina fhochuideachta ag aon fhoghnóthais eile laistigh d'aon Bhallstát;

6. ciallaíonn "fochuideachta" gnóthas fochuideachta mar a shainmhínítear í i bpointe (10) d'Airteagal 2 de Threoir 2013/34/AE ó Pharlaimint na hEorpa agus ón gComhairle[32];

7. ciallaíonn "údarás inniúil" údarás inniúil mar a shainmhínítear é i bpointe (40) d'Airteagal 4(1) de Rialachán (CE) Uimh. 575/2013, lena n‑áirítear an BCE i gcomhréir le Rialachán (CE) Uimh. 1024/2013 ón gComhairle;

8. ciallaíonn "institiúid'' institiúid mar a shainmhínítear í i bpointe (3) d'Airteagal 4(1) de Rialachán Uimh. 575/2013;

9. ciallaíonn 'máthairghnóthas' máthairghnóthas mar a shainmhínítear é i bpointe (9) d'Airteagal 2 de Threoir 2013/34/AE, lena n‑áirítear institiúid, cuideachta shealbhaíochta airgeadais, cuideachta shealbhaíochta airgeadais mheasctha agus cuideachta shealbhaíochta ghníomhaíochtaí measctha;

10. ciallaíonn ''ionstraimí airgeadais'' ionstraimí airgeadais mar a shainmhínítear iad i gCuid C d'Iarscríbhinn I a ghabhann le Treoir 2004/39/CE;

11. ciallaíonn ''comhlacht bainistíochta'' mar a shainmhínítear é i bpointe (7) d'Airteagal 3 (1) de Threoir 2013/36/AE nó an comhlacht coibhéiseach nuair nach institiúid é an t‑eintiteas i dtrácht;

12. ciallaíonn ''cruthú margaidh'' gealltanas institiúide airgeadais leachtacht mhargaidh a sholáthar ar bhonn rialta leanúnach, trí phraghas dhá threo maidir le hionstraim airgeadais áirithe a bhreacadh, nó mar chuid dá ghnó laethúil, trí orduithe arna dtionscnamh ag na cliaint a chomhall nó mar fhreagairt ar iarrataí na gcliant ar thrádáil, ach gan a bheith neamhchosanta ar riosca margaidh san dá chás;

13. ciallaíonn ''urraitheoir'' urraitheoir mar a shainmhínítear é i bpointe (14) d'Airteagal 4(1) de Rialachán (AE) Uimh. 575/2013;

14. ciallaíonn ''urrúsú'' urrúsú mar a shainmhínítear é i bpointe (61) d'Airteagal 4(1) de Rialachán (AE) Uimh. 575/2013;

15. ciallaíonn ''trádáil díorthach'' díorthaigh a cheannach nó a dhíol;

16. ciallaíonn ''croí-institiúid chreidmheasa'' institiúid chreidmheasa a ghlacann, ar a laghad, taiscí atá incháilithe faoin Scéim Ráthaithe Taiscí i gcomhréir le Treoir 94/19/CE[33];

17. ciallaíonn ''tráchtearra'' tráchtearra mar a shainmhínítear é i bpointe (1) d'Airteagal 2 de Rialachán (CE) Uimh. 1287/2006 ón gCoimisiún[34];

18. ciallaíonn ''grúpeintiteas'' eintiteas dlíthiúil ar cuid de ghrúpa é;

19. ciallaíonn ''eintiteas airgeadais'' eintiteas a thagann faoi cheann de na sainmhínithe seo a leanas;

– eintiteas earnála airgeadais mar a shainmhínítear é i bpointe (27) d'Airteagal 4(1) de Rialachán (AE) Uimh. 575/2013;

– cistí infheistíochta malartacha iata agus neamhghiaráilte (''CIM'') mar a shainmhínítear i dTreoir 2011/61/AE, nuair atá na CIManna sin suite san Aontas nó, mura bhfuil siad suite san Aontas, cuirtear ar an margadh iad san Aontas i gcomhréir le hAirteagail 35 nó 40 de Threoir 2011/61/AE ó Pharlaimint na hEorpa agus ón gComhairle[35], cistí caipitil fiontair cáilitheacha mar a shainmhínitear iad in Airteagal 3(b) de Rialachán (AE) Uimh. 345/2013/AE ó Pharlaimint na hEorpa agus ón gComhairle[36], cistí fiontraíochta sóisialta cáilitheacha mar a shainmhínítear iad in Airteagal 3(b) de Rialachán (AE) Uimh. 346/2013[37] agus CIManna atá údaraithe mar chistí infheistíochta fadtéarmacha Eorpacha (CIFTEnna) i gcomhréir le Rialachán (AE) Uimh. [XXX/XXXX][38];

– Gnóthais le haghaidh Comhinfheistíochtaí in Urrúis Inaistrithe (GCUI) mar a shainmhínítear iad in Airteagal 1(2) de Threoir 2009/65/CE[39];

– eintiteas sainchuspóireach urrúsúcháin mar a shainmhínítear é i bpointe (66) d'Airteagal 4(1) de Rialachán (AE) Uimh. 575/2013;

20. ciallaíonn ''FBM'' gnóthas ina bhfostaítear níos lú ná 250 duine agus a bhfuil láimhdeachas bliantúil EUR 50 milliún nó faoina bhun ann, agus/nó iomlán a chláir chomhardaithe bhliantúil EUR 43 milliún nó faoina bhun;

21. ciallaíonn ''déileáil in infheistíochtaí mar phriomhghnó'' urrúis a cheannach nó a dhíol, suibscríobh d'urrúis nó infheistíochtaí bunaithe ar chonradh nó iad a fhrithghealladh mar phríomhghnó;

22. ciallaíonn ''maoirseoir comhdhlúthaithe'' údarás inniúil atá freagrach as feidhmiú na maoirseachta, ar bhonn comhdhlúite, ar mháthairchuideachta AE agus ar a fochuideachtaí mar a shainmhínítear é i bpointe (48) d'Airteagal 4(1) de Rialachán (AE) Uimh. 575/2013.

Caibidil II

Gníomhaíochtaí toirmiscthe

Airteagal 6

Toirmeasc ar ghníomhaíochtaí trádála áirithe

1. Ní dhéanfaidh eintitis dá dtagraítear in Airteagal 3:

(a) tabhairt faoi thrádáil dílseánaigh;

(b) lena caipiteal dílis nó le hairgead a fuarthas ar iasacht chun brábús a dhéanamh don chuntas dílis agus chun na críche sin amháin:

(i) aonaid nó scaireanna CIManna a fháil nó a choimeád mar a shainmhínítear in Airteagal 4(1)(a) de Threoir 2011/61/AE;

(ii) infheistiú a dhéanamh i ndíorthaigh, deimhnithe, innéacsanna nó in aon ionstraim airgeadais eile a bhfuil an fheidhmíocht ceangailte le scaireanna nó aonaid CIManna;

(iii) aon aonad nó scair a bheith ina sheilbh a bhaineann le heintiteas a bhíonn i mbun trádála dílseánaigh nó a fhaigheann aonaid nó scaireanna i CIManna.

2. Ní bheidh feidhm ag an toirmeasc i bpointe (a) de mhír 1 maidir le:

(a) ionstraimí airgeadais arna n‑eisiúint ag rialtais láir na mBallstát nó ag eintitis atá liostaithe i bpointe (2) d'Airteagal 117 agus in Airteagal 118 de Rialachán (AE) Uimh. 575/2013;

(b) i gcás ina gcomhlíonann eintiteas dá dtagraítear in Airteagal 3 na coinníollacha seo go léir:

(i) úsáideann sé a chaipiteal dílis mar chuid dá phróisis bhainistithe airgid;

(ii) go heisiach, bíonn ina sheilbh aige, ceannaíonn nó díolann nó faigheann nó diúscraíonn ar shlí eile airgead tirim nó sócmhainní coibhéiseacha airgid. Ní foláir na sócmhainní coibhéiseacha airgid a bheith ina n‑infheistíochtaí fíorleachtacha arna sealbhú san airgeadra dílis, a bheith inchomhshóite go héasca go méid cinnte airgid, a bheith faoi réir riosca neamhshuntasaigh athraithe sa luach, aibíocht a bheith leis nach ngabhann thar 397 lá agus toradh nach mó é ná an ráta toraidh ó bhanna rialtais archáilíochta trí mhí.

3. Ní bheidh feidhm ag na srianta a leagtar síos i bpointe (b) de mhír 1 maidir le CIManna iata nó neamhghiaráilte mar a shainmhínítear iad i dTreoir 2011/61/AE nuair atá na CIManna sin suite san Aontas nó, mura bhfuil siad suite san Aontas, cuirtear ar an margadh iad san Aontas i gcomhreir le hAirteagail 35 nó 40 de Threoir 2011/61/AE, cistí caipitil fiontair cáilitheacha mar a shainmhínítear iad in Airteagal 3(b) de Rialachán (AE) Uimh. 345/2013/AE agus CIManna atá údaraithe mar chistí infheistíochta fadtéarmacha Eorpacha (CIFTEnna) i gcomhréir le Rialachán (AE) Uimh. [XXX/XXXX].

4. Áiritheoidh comhlacht bainistíochta gach eintitis dá dtagraítear in Airteagal 3 go gcomhlíonfar na ceanglais arna leagan amach i mír 1.

5. Beidh feidhm ag na ceanglais i mír 1 go mír 4 [OP please introduce exact date, 18 mí tar éis fhoilsiú an Rialacháin seo].

6. Tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 36, chun na hionstraimí seo a dhíolmhú ón toirmeasc dá dtagraítear i bpointe (a) de mhír 1:

(a) ionstraimí airgeadais seachas iadsan dá dtagraítear i bpointe (a) de mhír 2 arna n‑eisiúint ag rialtais tríú tíortha, a chuireann socruithe maoirseachta agus rialála i bhfeidhm atá cothrom ar a laghad leosan laistigh den Aontas, neamhchosaintí a gcuirfear ualú riosca 0 faoin gcéad i bhfeidhm ina leith i gcomhréir le hAirteagal 115 de Rialachán (AE) Uimh. 575/2013;

(b) ionstraimí airgeadais arna n‑eisiúint ag rialtais réigiúnacha na mBallstát, neamhchosaintí a gcuirfear ualú riosca 0 faoin gcéad i bhfeidhm ina leith i gcomhréir le hAirteagal 115 de Rialachán (AE) Uimh. 575/2013.

Airteagal 7

Rialacha maidir le luach saothair

Gan dochar do na rialacha maidir le luach saothair mar atá leagtha síos i dTreoir 2013/36/AE, ceapfar agus cuirfear chun feidhme beartas luacha saothair na n‑eintiteas dá dtagraítear in Airteagal 3ar shlí nach ndéanfar, go díreach nó go indíreach, aon bhall den fhoireann a spreagadh nó a chúiteamh as tabhairt faoi ghníomhaíochtaí atá toirmiscthe faoi Airteagal 6(1).

Caibidil III

Gníomhaíochtaí trádála áirithe a dheighilt

Airteagal 8

Raon feidhme na ngníomhaíochtaí

1. Chun críocha na Caibidle seo, le gníomhachtaí trádála cuirfear gníomhachtaí eile san áireamh seachas na cinn seo a leanas:

(a) glacadh le taiscí atá incháilithe faoin Scéim Ráthaithe Taiscí i gcomhréir le Treoir 94/19/CE ó Pharlaimint na hEorpa agus ón gComhairle[40];

(b) iasachtú lena n‑áirítear, creidmheas tomhaltóirí, comhaontuithe creidmheasa maidir le maoin dhochorraithe, fachtóireacht bíodh iontaoibh i gceist nó ná bíodh, maoiniú idirbheart tráchtála (lena n‑áirítear forghéilleadh);

(c) léasú airgeadais;

(d) seirbhísí íocaíochta mar a shainmhínítear iad in Airteagal 4(3) de Threoir 2007/64/CE, ó Pharlaimint na hEorpa agus ón gComhairle[41];

(e) modhanna eile íocaíochta a eisiúint agus a riar amhail seiceanna taistil agus dréachtaí baincéireachta sa mhéid nach dtagann gníomhaíocht den sórt sin faoi phointe (d);

(f) bróicéireacht airgid, cumhdach agus riar urrús;

(g) seirbhísí teistiméireachta creidmheasa;

(h) seirbhísí slánchumhdaigh;

(i) eisiúint airgid leictreonaigh.

2. Ní bheidh feidhm ag ceanglais Caibidle seo maidir le ceannach nó díol ionstraimí airgeadais arna n‑eisiúint ag rialtais láir na mBallstát nó ag eintitis atá liostaithe i bpointe (2) d'Airteagal 117 agus in Airteagal 118 de Rialachán (AE) Uimh. 575/2013.

3. Tabharfar de chumhacht don Choimisiún, gníomhartha tarmligthe a ghlacadh i gcomhréir le hAirteagal 35 chun ionstraimí airgeadais a dhíolmhú:

(a) ionstraimí airgeadais seachas iadsan dá dtagraítear i mír 2 arna n‑eisiúint ag rialtais i dtríú tíortha a chuireann socruithe maoirseachta agus rialála i bhfeidhm atá cothrom ar a laghad leosan laistigh den Aontas, neamhchosaintí a gcuirfear ualú riosca 0 faoin gcéad i bhfeidhm ina leith i gcomhréir le hAirteagal 115 de Rialachán (AE) Uimh. 575/2013;

(b) ionstraimí airgeadais arna n‑eisiúint ag rialtais réigiúnacha na mBallstát, neamhchosaintí a gcuirfear ualú riosca 0 faoin gcéad i bhfeidhm ina leith i gcomhréir le hAirteagal 115 de Rialachán (AE) Uimh. 575/2013.

Airteagal 9

An dualgas gníomhachtaí a athbhreithniú

1. Déanfaidh an t‑údarás inniúil measúnú ar ghníomhaíochtaí trádála agus aird á tabhairt go háirithe ar: chruthú margaidh, infheistíochtaí in urrúsú agus gníomhú mar urraitheoir ann, agus trádáil i ndíorthaigh seachas sna díorthaigh sin a cheadaítear faoi Airteagail 11 agus 12 na n‑eintiteas seo a leanas:

(a) aon chroí-institiúid chreidmheasa atá bunaithe san Aontas, nach máthairchuideachta ná fochuideachta í, lena n‑áirítear gach brainse is cuma cá bhfuil siad suite;

(b) aon ghrúpa le mháthairchuideachta AE, lena n‑áirítear gach brainse agus fochuideachtaí is cuma cá bhfuil siad suite, i gcás ina bhfuil ceann de na grúpeintitis ina chroí-institiúid chreidmheasa atá bunaithe san Aontas;

(c) brainsí AE de hinstitiúidí creidmheasa atá bunaithe i dtríú tíortha.

2. Agus an measúnú dá dtagraítear i mír 1 á dhéanamh, bainfidh an t‑údarás inniúil úsáid as an méadracht seo a leanas:

(a) méid choibhneasta na sócmhainní trádála, mar a thomhasfar í leis na sócmhainní trádála arna roinnt ar na sócmhainní iomlána;

(b) giaráil na sócmhainní trádála mar a thomhasfar é leis na sócmhainní trádála arna roinnt ar chroíchaipiteal Leibhéal 1.

(c) tábhacht choibhneasta riosca creidmheasa contrapháirtí, mar a thomhasfar í le luach cóir na ndíorthach arna roinnt ar na sócmhainní trádála;

(d) castacht choibhneasta na ndíorthach trádála, mar a thomhasfar í le sócmhainní díorthach trádála leibhéal 2 agus 3 arna roinnt ar na díorthaigh trádála agus na sócmhainní trádála;

(e) brabúsacht choibhneasta an ioncaim thrádála mar a thomhasfar í leis an ioncam trádála arna roinnt ar ioncam glan iomlán;

(f) tábhacht choibhneasta riosca margaidh, mar a thomhasfar é tríd an difear mar luach absalóideach idir sócmhainní trádála agus dliteanais a ríomh agus é a roinnt ar an meán simplí idir sócmhainní trádála agus dliteanais trádála;

(g) an idirnascthacht, mar a thomhasfar í leis an modheolaíocht dá dtagraítear in Airteagal 131 (18) de Threoir 2013/36/AE;

(h) an riosca creidmheasa agus leachtachta a eascraíonn as tráchtearraí arna dtabhairt ag an gcroí‑institiúid chreidmheasa.

3. Beidh an measúnú uaidh tugtha chun críche ag an údarás inniúil faoin [OP – please introduce 18 mí tar éis fhoilsiú an Rialacháin seo], agus déanfaidh sé measúnaithe go rialta, uair sa bhliain ar a laghad, as sin amach.

4. Forbróidh an ÚBE dréachtchaighdeáin theicniúla rialála lena shonrú conas a thomhasfar an mhéadracht agus, más iomchuí, sonrófar mionsonraí na méadrachta dá dtagraítear i mír 2 agus le sonraí maoirseachta a dtomhas. Leis na dréachtchaighdeáin theicniúla rialála tabharfar mhodheolaíocht don údarás inniúil freisin i gcomhair tomhais chomhsheasmhaigh agus cur i bhfeidhm na méadrachta.

Cuirfidh an ÚBE na dréachtchaighdeáin theicniúla rialála sin faoi bhráid an Choimisiún [OP – an dáta beacht le cur isteach, mí amháin tar éis fhoilsiú an Rialacháin.]

Déantar an chumhacht a tharmligean chuig an gCoimisiún na dreachtchaighdeáin theicniúla rialála dá dtagraítear sa chéad fhomhír a ghlacadh i gcomhréir le hAirteagal 10 go hAirteagal 14 de Rialachán (AE) Uimh. 1093/2010.

Airteagal 10

An chumhacht ag údaráis inniúil lena cheangal ar chroí-institiúid chreidmheasa nach gcuirfear gníomhaíochtaí áirithe i gcrích

1. De bharr an mheasúnaithe dá dtagraítear in Airteagal 9(1), má mheasann an t‑údarás inniúil go gcomhlíontar na teorainneacha agus na coinníollacha atá nasctha leis an méadracht dá dtagraítear i bpointí (a) go (h) d'Airteagal 9(2) agus atá mionsonraithe sa ghníomh tarmligthe dá dtagraítear i mír 5, agus má mheasann sé dá bhrí sin go bhfuil bagairt ann do chobhsaíocht airgeadais na croí-institiúide creidmheasa nó don chóras airgeadais Eorpach i gcoitinne, agus aird á tabhairt ar na cuspóirí dá dtagraítear in Airteagal 1, ar dháta nach déanaí ná dhá mhí tar éis do chríochnú an mheasúnaithe sin, cuirfidh sé tús leis an nós imeachta dá dtagraítear sa dara fomhír de mhír 3 as a dtiocfaidh cinneadh.

2. Sa chás nach gcomhlíontar na teorainneacha agus na coinníollacha dá dtagraítear i mír 1, féadfaidh an t‑údarás inniúil tús a chur fós leis an nós imeachta dá dtagraítear sa tríú fomhír den tríú mír as a n‑eascrófar cinneadh, má mheasann sé, de bharr an mheasúnaithe dá dtagraítear in Airteagal 9(1), go bhfuil aon ghníomhaíocht trádála, cé is moite de thrádáil i ndíorthaigh seachas iadsan atá ceadaithe faoi Airteagail 11 agus 12, arna dhéanamh ag croí-institiúid chreidmheasa ina bhagairt do chobhsaíocht airgeadais na croí-institiúide creidmheasa nó don chóras airgeadais Eorpach ina iomláine, agus aird á tabhairt ar na cuspóirí dá dtagraítear in Airteagal 1.

3. Cuirfidh an t‑údarás inniúil a chonclúidí, dá dtagraítear i míreanna 1 agus 2, in iúl don chroí-institiúid chreidmheasa agus tabharfaidh sé deis don chroí-institiúid chreidmheasa na barúlacha uaithi a chur i scríbhinn faoina bhráid laistigh de dhá mhí ó dháta an fhógra.

Mura léiríonn an chroí-institiúid chreidmheasa, laistigh den teorainn ama dá dtagraítear sa chéad fho-mhír, chun sástacht an údaráis inniúil nach bhfuil aon bhonn cirt lena chonclúidí, glacfaidh an t‑údarás inniúil cinneadh i leith na croí-institiúide creidmheasa a ceangal gan na gníomhaíochtaí trádála dá sonraítear sna conclúidí sin a dhéanamh. Léireoidh an t‑údarás inniúil na cúiseanna lena cinneadh agus léireofar go poiblí iad.

Chun críche mhír 1, sa chás ina gceadaíonn an t‑údarás inniúil don chroí-institiúid chreidmheasa na gníomhaíochtaí trádála sin a dhéanamh, léireoidh an t‑údarás inniúil na cúiseanna leis an gcinneadh sin freisin agus léireofar go poiblí iad.

Chun críche mhír 2, sa chás ina gceadaíonn an t‑údarás inniúil don chroí-institiúid chreidmheasa gníomhaíochtaí trádála a dhéanamh, cuirfidh an t‑údarás inniúil an cinneadh sin in iúl don chroí-institiúid chreidmheasa.

Sula nglacfar aon chinneadh dá dtagraítear sa mhír seo, rachaidh an t‑údarás inniúil i gcomhairle leis an ÚBE maidir leis na cúiseanna atá aige don chinneadh atá beartaithe agus an tionchar a d'fhéadfadh a bheidh ag cinneadh den sórt sin ar chobhsaíocht airgeadais an Aontais agus ar fheidhmiú an mhargaidh inmheánaigh. Cuirfidh an t‑údarás inniúil an cinneadh deiridh uaidh in iúl do ÚBE.

Glacfaidh an t‑údarás inniúil a chinneadh deiridh laistigh de dhá mhí tar éis dóibh na barúlacha i scríbhinn, dá dtagraítear sa chéad fho-mhír, a fháil.

4. Beidh na cinntí dá dtagraítear sa dara fomhír de mhír 3 faoi réir athbhreithnithe ón údaráis inniúil gach cúig bliana.

5. Glacfaidh an Coimisiún gníomhartha tarmligthe i gcomhréir le hAirteagal 35 [OP insert the correct date faoi sé mhí ó fhoilsiú an Rialacháin seo]:

(a) lena shonrú, maidir leis an méadracht:

(a) an teorainn ábhartha a bhaineann le gach méadracht atá luaite i bpointí (a) go (h) d'Airteagal 9(1), thar a mheastar an leibhéal riosca na gníomhaíochta trádála i dtrácht a bheith suntasach i leith gach ceann acu;

(ii) na coinníollacha, lena n‑áireofar an mó ceann den mhéadracht chun an teorainn ábhartha a shárú a chaithfidh a bheith ann, agus cén meascán díobh, chun go gcuirfidh an t‑údarás inniúil an nós imeachta dá dtagraítear in Airteagal 10(1) i bhfeidhm.

(iii) Áireofar i mionsonrúchán na gcoinníollacha i bpointe (ii) táscaire de leibhéal riosca shuntasaigh chomhiomláin na gníomhaíochta trádála i dtrácht atá mar thoradh ar na teorainneacha ábhartha dá dtagraítear i bpointe (i) a bheith sáraithe ag roinnt mhaith méadarachta;

(b) sonrófar cén cineál urrúsúcháin a cheaptar gan a bheith ina bhagairt do chobhsaíocht airgeadais na croí-institiúide creidmheasa nó don chóras airgeadais Eorpach i gcoitinne maidir le gach ceann de na gnéithe seo a leanas:

(i) na gnéithe struchtúracha, amhail tiontú aibíochta leabaithe agus simplíocht an struchtúir;

(ii) cáilíocht na sócmhainní foluiteacha agus na tréithe comhthaobhacha a bhaineann leo;

(iii) liostú agus gnéithe trédhearcachta an urrúsúcháin agus na sócmhainní foluiteacha a bhaineann leis;

(iv) stóinseacht agus cáilíocht na bpróiseas frithgheallta.

Airteagal 11

Bainistiú stuama ar riosca dílis

1. Féadfaidh croí-institiúid a cuireadh faoi réir cinnidh dá dtagraítear in Airteagal 10(3) gníomhaíochtaí trádála a dhéanamh sa mhéid is nach ndéantar aon rud seachas bainistiú stuama ar a chuid caipitil, leachtachta agus cistithe.

Mar chuid dá bainistiú stuama ar a chuid caipitil, leachtachta agus cistithe, ní fhéadfaidh croí-institiúid chreidmheasa ach úsáid a bhaint as díorthaigh ráta úis, díorthaigh malairte eachtraí agus díorthaigh chreidmheasa atá cáilithe i gcomhair imréitigh chontrapháirtí lárnaigh chun a rioscaí foriomlána sa chlár comhardaithe a fhálú. Léireoidh an croí-institiúid chreidmheasa don mhaoirseoir inniúil go bhfuil an ghníomhaíocht fhálaithe ceaptha chun rioscaí sonracha inaitheanta suíomhanna aonair nó suíomhanna comhiomlánaithe na croí-institiúide a laghdú, agus gur léir go laghdaítear iad nó go maolaítear iad go mór.

2. Gan dochar do na rialacha maidir le luach saothair atá leagtha síos i dTreoir 2013/36/AE, sa bheartas luacha saothair is infheidhme maidir le foireann na croí-institiúide creidmheasa a bhíonn i mbun gníomhaíochtaí fálaithe:

(a) féachfar le haon ghníomhaíochtaí dílseánaigh trádála iarmhartacha nó folaigh a chosc, bídís ceilte mar bhainistiú riosca nó mar rud éigin eile;

(b) léireofar cuspóirí fálaithe dlisteanacha na croí-institiúide creidmheasa ina hiomláine agus a áiritheofar nach gcinnfear an luach saothair a thabharfar faoi threoir na mbrabús a ghinfidh na gníomhaíochtaí sin ach go dtabharfar aird ar éifeachtacht foriomlán na ngníomhaíochtaí d'fhonn rioscaí a laghdú nó a mhaolú.

Áiritheoidh an comhlacht bainistíochta go mbeidh beartas luacha saothair na croí-institiúide creidmheasa ina hiomláine ag teacht leis na forálacha atá leagtha amach sa chéad fhomhír, ag gníomhú dó ar chomhairle ón gcoiste riosca, i gcás ina mbunófar coiste den sórt sin i gcomhréir le hAirteagal 76(3) de Threoir 2013/36/AE.

3. Beidh sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 35 den Rialachán seo chun cur leis na h‑ionstraimí airgeadais dá dtagraítear i mír 1 trí ionstraimí airgeadais eile a chur san áireamh lena n‑áirítear cineálacha eile díorthach, go háirithe iadsan atá faoi réir na n‑oibleagáidí atá leagtha amach in Airteagal 11 de Rialachán (AE) Uimh. 648/2012 ó Pharlaimint na hEorpa agus ón gComhairle[42], chun aird a thabhairt ar ionstraimí airgeadais, a bhfuil an tionchar céanna acu ar an gcobhsaíocht airgeadais chun críocha bainistithe stuama ar chaipiteal, leachtacht agus ar chistiú.

Airteagal 12

Seirbhísí bainistithe riosca a chur ar fáil do chliaint

1. Féadfaidh croí-institiúid a cuireadh faoi réir cinnidh dá dtagraítear in Airteagal 10(3) díorthaigh ráta úis, díorthaigh malairte eachtraí, díorthaigh chreidmheasa, díorthaigh lamháltas astaíochtaí agus díorthaigh tráchtearraí atá cáilithe i gcomhair imréitigh contrapháirtí lárnaigh agus lamháltais astaíochtaí a dhíol lena cuid cliant neamh‑airgeadais, le heintitis airgeadais dá dtagraítear sa dara agus sa tríú fleasc de phointe (19) d'Airteagal 5, le gnóthais árachais agus le hinstitiúidí i gcomhair sochair scoir ghairme ach na coinníollacha seo a leanas a chomhlíonadh:

(a) is í an t‑aon chríoch leis an díol, riosca an ráta úis, rosca malairte eachtraí, riosca creidmheasa, riosca tráchtearraí nó riosca lamháltais astaíochtaí a fhálú;

(b) ní sháraíonn ceanglais cistí dílse le haghaidh riosca an tsuímh de chuid na croí-institiúide creidmheasa a leanann na lamhál